Book_ Chapter_ Verse, Text
REV_001_001,"एस कताबा मन्झ स्यों गल्ला ई जेसरा प्रकासन परमेसरे यीसू मसीह जो दितिरा। ताकि से आपणे सेऊआदारा जो स्यों लुख्ही री गल्ला जिन्हारा जल्दी हूंणा बौह्त जरूरी आ दसी सके। तेबे यीसूए आपणे स्वर्गदूता जो भेजेया कि, से इन्हा गल्ला जो तेसरे सेऊआदार यहून्ना जो दसी सके।"
REV_001_002,"यहून्ने से सभ कुछ लिख्या जो तिन्हें देखेया, यानि से खबर जेहड़ी परमेसरा ले आई, होर से सभ कुछ जो यीसू मसीहे बोल्या।"
REV_001_003,"धन्य ऐें से, जो एस भविस्यवाणी जो पढ़ी किन्हें दूजेया जो सुणाहें, होर स्यों भी धन्य ऐें, जो सुणहां ऐें, होर एता मन्झ लिखिरी गल्ला जो मन्हां ऐें, क्यूंकि ये गल्ला बौह्त जल्दी हूंणे वाली।"
REV_001_004,"हांऊँ यहून्ना एस चिठ्ठी जो लिखी करहा। हांऊँ ये चिठ्ठी सात कलीसिया रे तुस्सा विस्वासी लोका जो लिखी करहा, जो आसिया रे ईलाके मन्झ रैहया ई। हांऊँ प्रार्थना करहा कि परमेसर, होर सात आत्मा, तुस्सा जो आपणा अनुग्रह होर सांति देंदी रहे। ये परमेसर से ई आ, जो था, होर जो हाया, होर जो आऊणें वाल्आ आ। होर सात आत्मा स्यों ई जो परमेसरा री राजगद्दी रे साम्हणें रैहीं।"
REV_001_005,"हांऊँ प्रार्थना करहा कि यीसू मसीह भी तुस्सा जो आपणा अनुग्रह होर सांति देंदा रहे, जेसरी गल्ला भरोसे रे लायक ई। से ई आ, जो मरणे रे बाद जिउंदा हुआ, होर एस संसारा रे राजेया रा हाकम आ। से आस्सा किन्हें प्यार करहा, होर तिन्हें आपणी मौता रे ज्रीए आस्से पापा ले छुड़ाये।"
REV_001_006,"होर एस वजहा ले आस्से याजका रा एक परिवार बणी गईरे, जो आपणे परमेसर तेसरे बापू री सेऊआ करहे, होर तिन्हें आस्से एह्ड़े लोक बणाये जिन्हारा राजा परमेसर आ। इधी कठे यीसू मसीह जो महिमा होर सामर्थ जुग-जुग मिल्दी रहे। आमीन।"
REV_001_007,"सुणा, से बादला साउगी आऊणें वाल्आ आ। होर हर एकी माह्णुं से देखणा, बल्की जिन्हें जे से क्रूसा प्रयाल्हे भाले किन्हें कोती किन्हें मारी दितिरा था, तिन्हा भी से वापस आऊंदे हुए देखणा। होर धरती रे सारी जातिया रे लोका से देखणा, ता तिन्हा छाती पिटी-पिटी किन्हें रोणा। हां ये गल्ला पक्का हूणीं! आमीन।"
REV_001_008,"प्रभु परमेसर बोल्हा कि, “हांऊँ अल्फा होर ओमेगा यानि सुर्हूआत होर अंत हांऊँ ई आं। हांऊँ ई सर्वसक्तिमान आ, जो था, होर जो हाया, होर जो आऊणें वाल्आ आ।”"
REV_001_009,"हांऊँ यहून्ना तुस्सा रा विस्वासी भाई आ। यीसू मसीह साउगी एक हूंणे री वजहा ले हांऊँ दुःख सहन करहा, जिहां तुस्से भी करहे। हांऊँ परमेसरा रे राज्जा रा, जिहां कि तुस्से भी ऐ। होर मुंजो भी धीरज रखणा चहिए, जिहां कि तुस्से भी रखे। परमेसरा रे बचना रा प्रचार, होर मसीह रे सच्चे उपदेसा जो सुनाणे री वजहा ले कैदी बणाई किन्हें हांऊँ पतमुस टापू जो भेजी दितेया।"
REV_001_010,"तुआरा रे ध्याड़ा, जो प्रभु रा ध्याड़ा पवित्र आत्मा मेरे पर आई गई, होर मैं आपणे पीछे ले तुरही रे बाजे साहीं एक बड़ी भारी अवाज सुणी।"
REV_001_011,"होर तेस अवाजे मेरे किन्हें बोल्या, “जो कुछ तू देख्हा, तेस जो कताबा मन्झ लिखी किन्हें सात कलीसिया जो भेजी दे, इफिसुस सैहरा, स्मुरना, पिरगमुन, थुआतिरा, सरदीस, फिलेदेलफिया, लौदिकिया सैहरा मन्झ ई।”"
REV_001_012,होर मैं पीछे मुहं फेरी किन्हें देखेया कि कुण मेरे किन्हें बोलदा लगीरा। जेबे मैं पीछे मुड़ी किन्हें देखेया ता मैं सोने री सात दीऊदानिया देखी।
REV_001_013,"होर तेस्सा दीऊदानी रे बीचा मन्झ मैं माह्णुं साहीं सूझणे वाल्आ कोई देख्या। तिन्हें पैरा तक एक लम्बा चोगा पैहनी रा था, होर तिन्हें छाती पर सोने रा पट्टा बान्हिरा था।"
REV_001_014,"तेसरे मूंडा रे बाल चिटी ऊना साहीं, होर बर्फा साहीं चिटे थे। होर तेसरी हाखिया आगी री लपटा साहीं चमकी करहा ई थी।"
REV_001_015,होर तेसरे पैर भट्टी मन्झ तपाए गईरे बढ़िया कांसे साहीं चमकी करहे थे। होर तेसरी अवाज तेज चलने वाली लैहरा री अवाज साहीं बड़ी भारी थी।
REV_001_016,"होर तेसरे सीधे हाथा मन्झ सात तारे थे, होर तेसरे मुंहा ले एक तेज दोधारी तलवार बाहर निकल्या करहा ई थी। होर तेसरा मुंह एह्ड़ा चमक्या करहा था, जेह्ड़ा सूरज भरी धूपा रे टैमा मन्झ चमक्हा।"
REV_001_017,"होर जेबे मैं से देख्या, ता हांऊँ झटपट तेसरे पैरा पर पई गया होर मरिरे साहीं हुई गया। पर तिन्हें मेरे पर आपणा सीधा हाथ रखी किन्हें ये बोल्या कि, “डर मत, हांऊँ ही पैहला होर हांऊँ ही आखरी आ,"
REV_001_018,"होर हांऊँ ही आ, जो हमेसा रे कठे जिउंदा आ। हांऊँ मरी गईरा था, पर ऐबे जिउंदा हुई गईरा, होर जुग-जुग जिउंदा रेहणा। होर मौत होर पताल लोका री चाबिया मेरे वाले ई।”"
REV_001_019,"“इधी कठे जो कुछ तू देख्या करहा, यानि जो ऐबे गल्ला हुआ करहा ईं, होर जो गल्ला आऊणें वाले ध्याड़े मन्झ पक्का हूंणे वाली, इन्हा दुहीं गल्ला जो तू कताबा मन्झ लिखी ले।”"
REV_001_020,"इन्हा सात तारे रा जो तैं मेरे सीधे हाथा मन्झ देखिरे थे, होर तिन्हा सात सोने री दीऊदानिया एक गहरा मतलब आ, जो ऐबे मां तुस्सा जो दसणा, जो पैहले कधी भी जाहिर नी कितिरा था। स्यों सात तारे सात कलीसिया रे दूत ऐें, होर स्यों सात सोने री दीऊदानिया सात कलीसिया ई।"
REV_002_001,"तिन्हें मेरे किन्हें बोल्या कि, “इफिसुस सैहरा री कलीसिया रे दूत जो ये संदेस लिख कि: हांऊँ ई आ जिन्हें आपणे सीधे हाथा मन्झ सात तारे लईरे, होर हांऊँ सोने रे सात दीऊदानिया रे बीचा मन्झ चल्हा फिरहा। हांऊँ तुस्सा किन्हें ये बोल्हा कि:"
REV_002_002,"हांऊँ जाणहां कि तू क्या काम करहा, होर कितनी मैहनत करहा, होर ये भी कि तू मेरे पर विस्वास करणे री वजहा ले सबर रखी किन्हें दुःख सहन करा। हांऊँ जाणहां कि तू बुरे लोका रे झूठे उपदेसा जो नी झल्दा। होर जो लोक आपणे आपा जो चुणिरा चेला बोल्हा ऐें, पर सच्चे हाए नी, एह्ड़े लोका जो तैं परखिरा कि स्यों लोक झूठे।"
REV_002_003,होर तू मेरे पर विस्वास करणे री वजहा ले सबर रखी किन्हें दुःख सहन करा। दुःख सहन करदे हुए भी तैं मेरी सेऊआ करणी नी छाडी।
REV_002_004,"पर हांऊँ तेरे बरखलाफ ये बोलणा चाहां कि, तैं मेरे किन्हें पैहले साहीं प्यार करणा छाडी दितिरा।"
REV_002_005,"इधी कठे याद कर कि, तू किहाँ मेरे किन्हें पैहले प्यार करहा था, पर ऐबे तेह्ड़ा प्यार नी करदा। एस पापा जो करणा छाडी दे, होर पैहले साहीं मेरे किन्हें प्यार कर। होर अगर तू नी बधल्घा, ता मां तेरे वाले आई किन्हें तेरी दीऊदानी जेथी से थी, तेस जगहा ले हटाई किन्हें तुजो सजा देणी।"
REV_002_006,"पर हां, तेरे मन्झ ये खरी गल ता जरुर ई कि, तू निकुलइया लोका रे कामा ले बैर करहा, जिहां हांऊँ भी तिन्हारे कामा ले बैर करहा।"
REV_002_007,"जो मेरी गल्ला सुणदा लगीरा से बड़े ध्याना किन्हें सुणें कि आत्मा कलीसिया किन्हें क्या बोल्हा। जो लोक जीत हासिल करहे, मां तेस जो जिन्दगी देणे वाले डाला रा फल खाणे जो देणा जेह्ड़ा परमेसरा रे स्वर्गा रे बगीचे मन्झा आ।”"
REV_002_008,"तिन्हें मेरे किन्हें बोल्या, “होर स्मुरना सैहरा री कलीसिया रे दूत जो ये संदेस लिख कि: हांऊँ ही आ जो पैहला होर आखरी आ; हांऊँ मरी गईरा था पर एेबे जिउंदा हुई गईरा। होर हांऊँ तुस्सा किन्हें ये बोल्हा कि:"
REV_002_009,"हांऊँ जाणहां कि तैं दुःख सहन कितिरे होर तू गरीब आ, पर आत्मिक गल्ला मन्झ तू सच्चे अमीर आ। होर हांऊँ ये भी जाणहां कि जो लोक आपणे आपा जो परमेसरा रे चुणिरे लोक (यहूदी लोक) बोल्हे, पर स्यों हाये नी, स्यों तुस्सा री निंदा करहे। पर ये लोक सैताना री मंडली रे लोक ऐें।"
REV_002_010,"जो दुःख तुध सैहणे, तिन्हा ले मत डर। सैताना तुस्सा मन्झा ले लोका जो पकड़ाई किन्हें जेल्हा मन्झ पाणे, ताकि तुस्से परखे जाओ; होर तुस्सा जो दस ध्याड़े तक क्लेस उठाणा पऊणा। प्राण देणे तक मेरे पर विस्वास करदा रैह, तेबे मां तुजो जीता रे इनाम मन्झ अनंत जिन्दगी देणी, जो ताजा साहीं ई।"
REV_002_011,"जो मेरी गल्ला सुणदा लगीरा से बड़े ध्याना किन्हें सुणें कि आत्मा कलीसिया किन्हें क्या बोल्हा: जो लोक जीत हासिल करहे, तेस जो दूजी मौता ले नुकसान नी हूंणां।”"
REV_002_012,"तिन्हें मेरे किन्हें ये भी बोल्या कि, “पिरगमुन सैहरा री कलीसिया रे दूत जो ये संदेस लिख कि: हांऊँ ही आ जेस वाले तेज दोधारी तलवार ई। होर हांऊँ तुस्सा किन्हें ये बोल्हा कि:"
REV_002_013,"हांऊँ ये ता जाणहां कि, तू जेस सैहरा मन्झ रैंहयां, जेथी सैताना रा गढ़ आ। तू मेरे कठे वफादार रैहया, होर तैं कधी मेरे पर विस्वास करणा नी छाडेया। तेबे भी नी जेबे अन्तिपास तुस्सा रे सैहरा मन्झ मारी दितिरा था, जेथी जे सैताना रा वास आ, क्यूंकि से भरोसे रे लायक सेऊआदार था जिन्हें मेरे बारे मन्झ प्रचार कितिरा था।"
REV_002_014,"पर हांऊँ तेरे बरखलाफ ये बोलणा चाहां, क्यूंकि तू कलीसिया मन्झ गलत उपदेस देणे वाल्आ रा विरोध नी करदा, जो पुराणे टैमा रे बिलाम नबी साहीं स्खाये। तिन्हें इस्राएल देसा रे लोका जो पाप कुराणे रे कठे राजा बालाक जो सखाया, जेता री वजहा ले राजे इस्राएली लोका जो मूर्ति रे आगे बलिदान कितिरी चीजा जो खाणा, होर व्यभिचार करणा सखाया।"
REV_002_015,"एस तरीके किन्हें कुछ लोक एह्ड़े ऐें, जो निकुलइया लोका रे उपदेसा जो मन्हां ऐें।"
REV_002_016,"इधी कठे पाप करणा छाडी देआ, नी ता मां तेरे वाले जल्दी आई किन्हें, आपणे मुंहा री तलवार यानि आपणे बचना रे ज्रीए तिन्हा किन्हें लड़ना।"
REV_002_017,"जो मेरी गल्ला सुणदा लगीरा से बड़े ध्याना किन्हें सुणें कि आत्मा कलीसिया किन्हें क्या बोल्हा: जो लोक जीत हासिल करहे, तिन्हा जो मां, तेस मन्ने ले देणा, जो ल्कोई किन्हें रखिरा। होर तिन्हा सभी जो मां एक चिटा पात्थर देणा, होर तेस पात्थरा पर एक नंऊँआं नांऊँ लिखी जाणा, जेस नाऊँ जो पाणे वाले रे अलावा होर कोसिया नी जाणना।”"
REV_002_018,"फेरी तिन्हें मेरे किन्हें बोल्या, “होर थुआतिरा सैहरा री कलीसिया रे दूत जो ये संदेस लिख कि: हांऊँ ई आ जो परमेसरा रा मह्ठा आ, होर जेसरी हाखिया आगी री लपटा साहीं चमकी करहा ई थी। होर जेसरे पैर भट्टी मन्झ तपाए गईरे बढ़िया कांसे साहीं चमकी करहे थे। होर हांऊँ तुस्सा किन्हें ये बोल्हा कि:"
REV_002_019,"हांऊँ जाणहां कि तू क्या काम करहा, होर ये भी कि तुस्से एक दूजे किन्हें प्यार करहे, होर तुस्सा रा मेरे पर बौह्त मजबूत विस्वास आ। हांऊँ जाणहां कि किहां तुस्से एक दूजे री सेऊआ कितिरी, होर ये भी कि तू मेरे पर विस्वास करणे री वजहा ले सबर रखी किन्हें दुःख सहन करा। होर ये भी कि तेरे ऐबे रे काम पैहले ले बढ़ी किन्हें ऐें।"
REV_002_020,"पर हांऊँ तेरे बरखलाफ ये बोलणा चाहां कि, तू तेस ज्नाने ईजेबेला जो झूठे उपदेस स्खाणे देहां। से आपणे आपा जो नबण बोल्हा ई, पर से मेरे लोका जो व्यभिचार करणे, होर मूर्ति रे अगे बलिदान कितिरी चीजा जो खाणे रे कठे सखाई किन्हें तिन्हो भरमाहीं।"
REV_002_021,"मैं तेस्सा जो मौका दितेया कि से पाप करणा छाडी दे, पर से व्यभिचार करणा छाडणा नी चाहन्दी।"
REV_002_022,"इधी कठे मां से ब्मार करणी; होर जो लोक तेस्सा साउगी व्यभिचार करहा ऐें, अगर स्यों भी तेस्सा साहीं पाप करणा नी छाडगे ता मां स्यों भी बडे दुःखा मन्झ पाई देणे।"
REV_002_023,"होर मां स्यों सभ लोक मारी देणे जो तेस्सा रे झूठे उपदेसा जो मन्हें। होर तेबे सभी कलीसिया जाणी लैणा कि सभी लोका रे दिला री नीयता जो, होर मना रे बिचारा जो परखणे वाल्आ हांऊँ ई हाया। होर मां तुस्सा मन्झा ले हर एकी जो तुस्सा रे कामा रे मताबक इनाम देणा।”"
REV_002_24-25,"पर तुस्से जो थोहड़े लोक थुआतिरा सैहरा मन्झ बचीरे, सिर्फ तुस्से तेस्सा रे झूठे उपदेसा जो नी मन्नेया। तुस्से तिन्हा गल्ला जो नी सिखेया जिन्हा जो तेस्सा रे लोक “सैताना रे दितिरी गैहरी गल्ला” बोल्हा ऐें। हांऊँ तुस्सा किन्हें बोल्हा कि, हांऊँ तुस्सा जो कोई होर खास हुक्म मनणे जो नी देणा, बस ये ई कि मेरे वापस आऊणें तक मेरे पर तुस्सा रा जो विस्वास आ, तेता जो मजबूत बणाई किन्हें रखा।"
REV_002_026,"जो लोक जीत हासिल करहे, होर मेरे हुकमा जो संसारा रे खत्म हूंणे रे टैमा तक मनदे रैहे, मां तिन्हा जाति-जातिया रे लोका पर राज करणे रा हक देणा।"
REV_002_027,"होर मां तिन्हो से ई राज करणे रा हक देणा जो मेरे बापूए मुंजो दितिरा। होर तिन्हारा राज करणा लोहे साहीं हूंणा, जो कधी भी नी टूटदा, होर तिन्हारे दुसमना माटे रे भांडे साहीं चूर-चूर हुई जाणा।"
REV_002_028,"होर तिन्हारी जीता जो दसणे रे कठे, मां तिन्हा जो भ्यागा रा तारा भी देणा।"
REV_002_029,जो मेरी गल्ला सुणदा लगीरा से बड़े ध्याना किन्हें सुणें कि आत्मा कलीसिया किन्हें क्या बोल्हा।
REV_003_001,"तिन्हें मेरे किन्हें ये बोल्या कि, “सरदीस सैहरा री कलीसिया रे दूत जो ये संदेस लिख कि: हांऊँ ई आ जेस वाले परमेसरा री सात आत्मा ई होर जिन्हें आपणे हाथा मन्झ सात तारे लितिरे। हांऊँ तुस्सा किन्हें ये बोल्हा कि: हांऊँ जाणहां कि तू क्या काम करहा, होर तुस्से मेरे पर आपणे विस्वासा जो लेई किन्हें जिउंदे ता सूझा, पर मेरा हुक्म नी मनणे री वजहा ले असली मन्झ तुस्से मरी गईरे।”"
REV_003_002,"इधी कठे, “जागी जाऊआ, होर मेरे पर जो विस्वास हाल्ले भी तुस्सा रा बचिरा तेस विस्वासा जो खत्म हूंणे रे पैहले आपणे विस्वासा जो मजबूत करहा। क्यूंकि मैं तेरे केसी भी कामा जो आपणे परमेसरा री नजरा मन्झ पूरा नी पाया।"
REV_003_003,"इधी कठे तिन्हा उपदेसा जो याद करा, जो तुस्से सभी ले पैहले सुणीरे थे, होर तिन्हा पर विस्वास कितेया था, होर पाप करणा छाडी देआ। होर अगर तुस्से त्यार नी रहे, ता तुस्सा जो तेस टैमा रा पता नी चलणा, जेबे मां तुस्सा जो सजा देणे रे कठे आई जाणा, क्यूंकि मां चोरा साहीं अचानक आई जाणा।"
REV_003_004,"पर हां, सरदीस सैहरा री कलीसिया मन्झ ऐबे भी कुछ एह्ड़े लोक ऐें, जिन्हें आपणे कपड़े पाप करी किन्हें गंदे नी किते, तिन्हा चिटे कपड़े पैन्ही किन्हें मेरे साउगी चलणा, क्यूंकि स्यों एस लायक ऐें।"
REV_003_005,"जो लोक जीत हासिल करहे, तिन्हों इंहां ई चिटे कपड़े पैहनाए जाणे, होर मां तिन्हारा नांऊँ जिन्दगी री कताबा मन्झा ले कधी भी नी टाहणा। मां आपणे बापू होर तेसरे स्वर्गदूता रे साम्हणें ये बोलणा कि ये मेरे लोक ऐें।"
REV_003_006,"जो मेरी गल्ला सुणदा लगीरा, से बड़े ध्याना किन्हें सुणें कि आत्मा कलीसिया किन्हें क्या बोल्हा।”"
REV_003_007,"तिन्हें मेरे किन्हें ये बोल्या, “होर फिलादेल्फिया सैहरा री कलीसिया रे दूत जो ये संदेस लिख कि: हांऊँ ई आ जो पवित्र होर सच्चा आ, होर जेस वाले राजा दाऊदा री चाबी। जेसरे खोल्हिरे जो कोई बंद नी करी सक्दा, होर बंद कितिरे जो कोई खोल्ही नी सक्दा। हांऊँ तुस्सा किन्हें ये बोल्हा कि:"
REV_003_008,"हांऊँ जाणहां कि तू क्या काम करहा, होर तेरी सामर्थ थोह्ड़ी ई, पर तैं मेरी गल्ला मन्ही री, होर जो विस्वास तेरा मेरे पर आ, से विस्वास तैं नी छाडेया। इधी कठे मैं तेरे साम्हणें एक दुराजा खोल्ही किन्हें रखिरा, जेस जो कोई बंद नी करी सक्दा।"
REV_003_009,"सुणा, मां सैताना रे मण्डली रे लोक, जो आपणे आपा जो परमेसरा रे चुणिरे लोक (यहूदी लोक) बोल्हे, पर स्यों हाये नी, स्यों झूठ बोल्हा ऐें, होर स्यों मां तेरे बसा मन्झ करी देणे। मां एह्ड़ा करणा कि तिन्हा आई किन्हें तेरे पैरा पर आपणा मूंड झुकाई देणा, होर तिन्हा ये जाणी लैणा कि, मैं तेरे किन्हें प्यार करहा।"
REV_003_010,"जेबे तुस्से दुखी थे ता तेता जो सबरा साउगी सहन करणे रे कठे तुस्से मेरी गल्ला जो मन्नेया, होर एस वजहा ले मां भी तू परीक्सा रे टैमा बचाई रखणा। ये परखणी रा टैम सभ संसारा रे लोका पर आऊंणा।"
REV_003_011,"हाऊँ जल्दी तुस्सा वाले वापस आऊणें वाल्आ। मेरे पर तुस्सा रा जो विस्वास आ, तेता जो मजबूत बणाई किन्हें रखा, ताकि कोई भी तुस्सा रे जीता रे इनामा जो छिनी नी ले, जो ताजा साहीं आ।"
REV_003_012,"जो लोक जीत हासिल करहे। से मां आपणे परमेसरा रे मन्दरा मन्झ एक खम्भे साहीं बनाणा, होर तेस जो तेथी ले फेरी कधी बाहर नी निकल्ना पऊणा। होर मां तेस पर आपणे परमेसरा रा नांऊँ लिखणा (ये दसणे रे कठे कि से परमेसरा रा), होर परमेसरा रे सैहरा रा नाऊँ, जेस जो नंऊँआं यरुस्लेम बोले। ये से ई सैहर आ, जो परमेसरा री वखा ले स्वर्गा ले उतरणे वाल्आ आ। होर मां तेस पर आपणा नांऊँ भी लिखणा। (ये दसणे रे कठे कि से मेरा)"
REV_003_013,जो मेरी गल्ला सुणदा लगीरा से बड़े ध्याना किन्हें सुणें कि आत्मा कलीसिया किन्हें क्या बोल्हा।”
REV_003_014,"फेरी तिन्हें मेरे किन्हें ये बोल्या कि, “लौदिकिया सैहरा री कलीसिया रे दूत जो ये संदेस लिख कि: हांऊँ ई आ जेस जो आमीन बोले, क्यूंकि हांऊँ भरोसे रे लायक आ, होर मैं परमेसरा रे बारे मन्झ गुआई देहां कि से सच्चा। हांऊँ ई आ जेसरे ज्रीए परमेसरे सारी सृस्टी री रचना किती। हांऊँ तुस्सा किन्हें ये बोल्हा कि:"
REV_003_015,"हांऊँ जाणहां कि तू क्या काम करहा, तू तेस पाणी साहीं आ, जो ना ता ठंडा आ होर ना गर्म। खरा हुन्दा कि तू ठंडा या गर्म हुन्दा यानि तू मुंजो पूरी तरहा ले मनदा या ता नी मनदा।"
REV_003_016,"इधी कठे कि तू गुणगुणा यानि तेरा मन मुंजो मनणे रे कठे डांवाडोल करी करहा, होर पाणी साहीं कधी ठंडा या गर्म हुई जाहाँ, इधी कठे हांऊँ तुजो पूरी तरहा ले छाडणे वाल्आ।"
REV_003_017,"तू सोच्हा कि हांऊँ अमीर आ, होर मेरे वाले सभ कुछ आ होर मुंजो केसी गल्ला री कमी नी ई। पर तू ये सच्चाई नी जाणदा कि, तू अभागा, बेकार होर गरीब होर काणा, होर नांगा आ।"
REV_003_018,"इधी कठे हांऊँ तुजो सलाह देहां कि, आगी मन्झ तपाईरा सोना मेरे ले खरीदी ले, ताकि तू सच्चे अमीर हुई जाए। होर चिटे कपड़े लई ले पैन्ही ले, ताकि आपणे नांगेपना री वजहा ले तू लोका रे साम्हणें सर्मिन्दा नी हो। होर आपणी हाखी मन्झ लगाणे रे कठे मेरे ले ये लेप भी लेई ले, ताकि तू देखी सके।"
REV_003_019,"हांऊँ जिन्हा जो प्यार करहा, तिन्हा सभी जो डांटहा होर सुधारी देहां, इधी कठे सही काम करणे रे कठे उत्साही बणा, होर गुणगुणे हूंणे साहीं आपणे पापा जो करणा छाडी दे।"
REV_003_020,"सुणा! हांऊँ एक माह्णुं साहीं दुराजे वाले खड़ही किन्हें खटखटाया करहा, अगर कोई मेरी अवाज सुणी किन्हें दुराजा खोल्हगा, ता मां तेस वाले अंदर आई किन्हें खाणा, खाणा होर तेस मेरे साउगी।"
REV_003_021,"जो लोक जीत हासिल करहे, तिन्हा मेरे साउगी मेरी राजगद्दी पर बैठणा, जिहां हांऊँ भी जीत हासल करी किन्हें आपणे बापू साउगी बापू री राजगद्दी पर बैठी गया।"
REV_003_022,जो मेरी गल्ला सुणदा लगीरा से बड़े ध्याना किन्हें सुणें कि आत्मा कलीसिया किन्हें क्या बोल्हा।”
REV_004_001,"ये सभ कुछ हूंणे रे बाद मैं यहुन्ने स्वर्गा मन्झ एक दुराजा खुल्हिरा देखेया। तेबे मैं दबारा से पैहली अवाज सुणी, जो तुरही रे बाजे साहीं एक बड़ी भारी अवाज थी। तेस्से मेरे किन्हें बोल्या कि, “मेरे वाले एथी गास आई जा, होर मां तुजो स्यों गल्ला दसणी, जिन्हारा इन्हा गल्ला ले बाद पूरा हूंणां जरूरी आ।”"
REV_004_002,"होर झट पट पवित्र आत्मा मेरे पर आई गई, होर मैं देखेया कि, स्वर्गा मन्झ एक राजगद्दी रखिरी थी, होर तेस राजगद्दी पर कोई बैठिरा था।"
REV_004_003,"होर जो तेस राजगद्दी पर बैठीरा था, से चमकीले यसब होर माणिक्य जेह्ड़े कीमती पात्थरा साहीं सूझेया करहा था। होर तेस राजगद्दी रे चारो तरफ एक मेघ-धनुस था, जो मरकत पात्थरा साहीं चमक्या करहा था।"
REV_004_004,होर तेस्सा राजगद्दी रे चारो वखा जो दूजी चौबी राजगद्दिया थी; होर इन्हा राजगद्दिया पर चौबी अगुवे चिटे कपड़े पैन्ही किन्हें बैठिरे थे। होर तिन्हारे मूंडा पर सोने रा ताज था।
REV_004_005,"होर तेस्सा राजगद्दिया मन्झा ले बिजलिया री चमक होर बादला री गड़गड़ाहट री अवाजा निकलेया करहा ई थी। होर राजगद्दी रे साम्हणें सात दीऊये भख्या करहा ऐें थे, होर जो परमेसरा री सात आत्मा थी।"
REV_004_006,"होर तेस्सा राजगद्दी रे साम्हणें बर्फा साहीं सूझणे वाल्आ साफ सीसे रा बणीरा समुद्र था। होर इन्हा सभिरे बीचा मन्झ रखीरी राजगद्दी रे चारो पासे चार प्राणी थे, जिन्हारे अगे-पीछे हाखिया ई हाखिया थी।"
REV_004_007,तिन्हा चार प्राणीया मन्झ ले पैहला प्राणी सेरा साहीं था। होर दूजा प्राणी रा मुंह बोल्ह्द साहीं था। होर त्रीजे प्राणी रा मुंह माह्णुं साहीं था। होर चौथे प्राणी रा मुंह उडदी हुई ईल्लण साहीं था।
REV_004_008,"होर चारो प्राणिया रे छेह-छेह फान्ख थे, होर चारो पासे हाखिया ई हाखिया थी। होर स्यों राती ध्याड़ी बगैर अराम किते ये बोल्दी रैहीं थी कि, “पवित्र, पवित्र, पवित्र, सर्वसक्तिमान प्रभु परमेसर ई से आ, जो था, होर जो हाया, होर जो आऊणें वाल्आ आ।”"
REV_004_9-10,"जो राजगद्दी पर बैठिरा था, से ई आ जो जुग-जुग जिउंदा आ। होर जेबे-जेबे ये प्राणी तेस जो महिमा, इज्जत होर धन्यावाद दे थे तेबे चौबी अगुवे तेसरे पैरा पर पई किन्हें तेसरी अराधना करहा ऐें थे। होर स्यों राजगद्दी रे साम्हणें आपणा-आपणा ताज रखी देहें थे, होर बोले थे,"
REV_004_011,"“आस्सा रा प्रभु परमेसर, तू ई बढ़ाई, होर इज्जत रे लायक आ; होर तू सामर्थी आ, क्यूंकि तैं सभी चीजा री रचना किती। तेरी ई इच्छा ले, स्यों चीजा बणाई गई होर बणी रैहीं।”"
REV_005_001,"होर जो राजगद्दी पर बैठिरा था, मैं तेसरे सीधे हाथा मन्झ एक कताब देखी, जेता रे दुहीं पासे लिखिरा था। होर से कताब सात मोहर ल्गाई किन्हें बंद करी दितिरी थी।"
REV_005_002,"फेरी मैं एक सामर्थी स्वर्गदूत देखेया, जो ऊची अवाजा मन्झ बोली करहा था कि, “कुण एह्ड़ा लायक आ, जो एस कताबा री मोहरा जो तोड़ी किन्हें तेता जो खोली सका?”"
REV_005_003,"पर ना स्वर्गा मन्झ, ना धरती पर, होर ना पताल लोका मन्झ कोई तेस्सा कताबा जो खोल्हणे, या एस कताबा मन्झ लिखीरी गल्ला जो पढ़ने रे लायक कोई नी मिल्या।"
REV_005_004,"होर हांऊँ जोर-जोरा किन्हें रोंदा लग्या, क्यूंकि तेस्सा कताबा जो खोलणे, या तेता मन्झ लिखीरी गल्ला जो पढ़ने रे लायक कोई नी मिल्या।"
REV_005_005,"तेबे तिन्हा अगुवे मन्झा ले एकी जणे मेरे किन्हें बोल्या, “मत रो, जेस जो यहूदा रे गोत्रा रा सेर बोली जाहाँ, होए जो राजा दाऊदा रा बंस आ, से सैताना ले जीती गईरा। इधी कठे से तिन्हा सात मोहरा जो तोड़ी किन्हें तेस्सा कताबा जो खोलणे रे लायक आ।”"
REV_005_006,"होर तेबे मैं चारो प्राणी होर तिन्हा अगुवे रे बीचा मन्झ राजगद्दी रे पासे एक छेलू खड़ीरा देखेया। होर तेस छेलु पर एह्ड़े नसाण थे जिहां कि तेसरी बलि करी दितिरी हो। तेसरे सात सींग होर सात हाखिया थी; होर ये परमेसरा री सात आत्मा ई, जो सारी धरती पर भेजी गईरी।"
REV_005_007,"छेलूए आगे आई किन्हें तेसरे सीधे हाथा ले जो राजगद्दी पर बैठिरा था, तिन्हें तेस ले कताब लई ली।"
REV_005_008,"होर जेबे तिन्हें से कताब लई लिती, ता स्यों चारो प्राणी होर चौबी अगुवे तेस छेलू रे पैरा पर पई गये। होर हर एकी अगुवे रे हाथा मन्झ सोने रा डोंगा होर वीणा थी, होर से डोंगा तेस धूपा किन्हें भरिरा था, जो परमेसरा रे पवित्र लोका री प्रार्थना जो दसी थी।"
REV_005_009,"होर स्यों ये नंऊँआं गाणा गान्दे लगे कि, “तू एस कताबा री मोहरा जो तोड़ने, होर खोलणे रे लायक आ, क्यूंकि तू मारी दितिरा था, होर आपणा खून जो तैं क्रूसा प्रयाल्हे बहाईरा था, तेता रे ज्रीए तैं, लग-लग देसा रे लोका, होर हर कुला रे लोका, होर जातिया रे लोका, होर लग-लग भासा बोलणे वाले लोका, परमेसरा रे कठे लोका जो छुड़ाई लितेया।"
REV_005_010,"तैं स्यों राजे बणाहें, होर आस्सा रे परमेसरा री अराधना रा काम करणे रे कठे याजक बणाये, होर तिन्हा धरती पर राजेया साहीं राज करणा।”"
REV_005_011,"होर जेबे मैं दबारा देख्या, ता राजगद्दी रे चारों पासे स्यों प्राणी, अगुवे होर बौह्त सारे स्वर्गदूता री अवाज सुणी, जिन्हारी गिणती लाखा करोड़ा री थी।"
REV_005_012,"होर स्यों उच्ची अवाजा मन्झ बोल्हा ऐें थे कि, “मारी दितिरा छेलू ई बड़ाई रे लायक आ, क्यूंकि तेसरी सामर्थ, धन, ज्ञान होर सक्ति महान ई। तेस जो हमेसा इज्जत होर महिमा मिलणी चहिए।”"
REV_005_013,"फेरी मैं सभ रची गईरी चीजा जो, जो स्वर्गा मन्झ, होर धरती पर, होर धरती रे हेठ समुद्रा मन्झ ऐें, ये बोल्दे सुणेया कि, “जो राजगद्दी पर बैठिरा, तेसरी होर छेलू री बड़ाई करहे, होर आस्से तेसरी इज्जत करहे, होर तेसरी महिमा हमेसा हुन्दी रहे, होर तेसरी सामर्थ जुग-जुग बणी रहे।”"
REV_005_014,"होर चारो प्राणिये आमीन बोल्या। होर चौबी अगुवे छेलू रे पैरा पर पई गये, होर तेसरी अराधना किती।"
REV_006_001,"फेरी मैं देख्या कि छेलूए तिन्हा सात मोहरा मन्झा ले एक मोहर खोल्ही, होर तिन्हा चारो प्राणिया मन्झा ले एकी जो अवाज देंदे सुणेया, तेसरी अवाज बादला री गर्जना साहीं भारी थी। होर तिन्हें बोल्या, “जा आगे जा।”"
REV_006_002,"तेबे मैं तेथी एक चीटा घोड़ा देखेया, होर तेसरे सुआरे धनुस लईरा रखिरा था। होर तेस जो एक ताज दितेया गया, होर से स्वर्गा ले धरती री वखा जो एह्ड़ा आया जिहां की तिन्हें जीत हासल कितिरे हो, होर आगे भी जीत हासल करणे वाल्आ हो।"
REV_006_003,"होर जेबे छेलूए दूजी मोहर खोल्ही, ता मैं दूजे प्राणी जो ये बोल्दे सुणेया कि, “आऊ!”"
REV_006_004,"झटपट एक लाल रंगा रा घोड़ा निकली किन्हें आया। होर तेसरे सुआरा जो एक तलवार दिती, होर ये हक दितेया कि, धरती प्रयाल्हे ले सांति जो टाही दे; होर लोका जो एह्ड़े संकटा मन्झ पाई दे ताकि स्यों एक दूजे जो मारी दे।"
REV_006_005,"होर जेबे छेलूए त्रीजी मोहर खोल्ही, ता मैं त्रीजे प्राणी जो ये बोल्दे सुणेया कि, “आऊ!” होर तेबे मैं एक काले रंगा रे घोड़े जो आऊंदे हुए देखेया। होर तेसरे सुआरा रे हाथा मन्झ एक त्राक्कड़ी थी।"
REV_006_006,"होर मैं तिन्हा चारो प्राणिया रे बीचा मन्झ एक माह्णुं साहीं केसी री अवाजा जो ये बोलदे हुए सुणेया कि, “आऊणें वाले ध्याड़े मन्झ धरती पर अकाल पऊणा। इधी कठे एक किल्लो कणक होर तीन किल्लो जऊआ री कीमत पुरे एक ध्याड़े री कमाई रे बराबर हूणीं। पर तेल होर अंगूरा रे रसा री कीमत नी बदलणी, क्यूंकि तिन्हारा नुकसान नी कितेया जाणा।”"
REV_006_007,"होर जेबे छेलूए चौथी मोहर खोल्ही, ता मैं चौथे प्राणी जो ये बोल्दे सुणेया कि, “आऊ!”"
REV_006_008,"तेबे मैं एक पिऊले रंगा रे घोड़े जो आऊंदे हुए देखेया, होर तेसरे सुआरा रा नांऊँ मौत आ। होर पताल लोक तेसरे पीछे-पीछे आई करहा था। होर तिन्हा जो धरती पर रैहणे वाले एक चौथाई लोका जो मारने रा हक मिलिरा था। तिन्हें लोका जो तलवारा किन्हें, अकाल किन्हें, होर बड़ी ब्मरिया लगाई किन्हें मारी दितेया। होर धरती रे जंगली जानवरा रे ज्रीए भी लोका जो मारी दितेया।"
REV_006_009,"होर जेबे छेलूए पान्जुहीं मोहर खोल्ही, ता मैं बेदी रे हेठ तिन्हा लोका रे प्राण देखे। जिन्हा जो परमेसरा रे बचना रे कठे भरोसे रे लायक रैहणे री वजहा ले, होर तिन्हो यीसू जो आपणा प्रभु मन्नणे रे कठे कधी नांह नी कितिरी थी, एस वजहा ले स्यों मारी दितिरे थे।"
REV_006_010,"होर तिन्हें प्राणिये बड़े जोरा किन्हें चिंगी किन्हें परमेसरा किन्हें बोल्या, “हे पवित्र होर सच्चे प्रभु, संसारा रे बुरे लोका जो सजा देणे रे कठे तू इतनी देर किधियो करेया करहा? तुध कधी तिन्हा ले आस्सा रे खूना रा बदला लैणा?”"
REV_006_011,"तेबे तिन्हा मन्झा ले हर एकी जो चिटे कपड़े दिते, होर परमेसरे तिन्हा किन्हें बोल्या कि, “थोड़ी देरा तक न्हयाल्दे रेहा, क्यूंकि ऐबे भी तुस्सा रे संगी सेऊआदार होर संगी विस्वासी लोक ऐें जिन्हा जो भी तुस्सा साहीं मारी दिते जाणे। होर जेबे मारे जाणे वाले री गिणती पूरी हुंगी तेबे मां बदला लेणा।”"
REV_006_012,"होर जेबे मैं छेलू जो छ्ठुही मोहर खोल्दे हुए देख्या ता बौह्त बडा हिलण हुआ। होर सूरज काली ऊना ले बणिरे टाट रे कपड़े साहीं काला, होर चांद पूरा खूना साहीं लाल हुई गया।"
REV_006_013,"होर आसमाना रे तारे धरती पर एह्ड़े पई गये, जिहां बड़ी तेज आंधी ले हिली किन्हें अंजीरा रे डाला रे काचे फल पहूंआं ऐें।"
REV_006_014,"होर आसमान एह्ड़ा सरकी गया, होर एक कागजा साहीं सुक्की किन्हें लिपटी गया। हर एक पाहड़, होर टापू, आपणी-आपणी जगहा ले हटी गये।"
REV_006_015,"होर एस वजहा ले धरती सभ लोक यानि राजे, प्रधान, मुखिये, अमीर लोक, सामर्थी लोक, होर हर एक गुलाम, होर हर एक अजाद लोक, प्हाड़ा री खोहा मन्झ, होर चटाना मन्झ जाई किन्हें लुख्ही गये।"
REV_006_016,"स्यों लोक प्हाड़, होर चटाना किन्हें बोल्दे लगे कि, “आस्सा प्रयाल्हे पई जाऊआ, होर आस्सा जो ढख्ही लऊआ, ताकि जो राजगद्दी पर बैठिरा से आस्सा जो नी देखी सके, होर से छेलू आस्सो सजा नी दे।"
REV_006_017,"क्यूंकि से भयानक ध्याड़ा आई गईरा, जेस ध्याड़े परमेसरा होर छेलूआ दुहींया आस्सा जो सजा देणी, होर कोई तेस सजा ले बची नी सकदा।”"
REV_007_1-2,"एता ले बाद मैं धरती रे चारो कुणे पर चार स्वर्गदूत खड़ीरे देखे। होर तिन्हों स्वर्गदूता जो परमेसरे हक दितिरा था कि स्यों संसारा रा बुरी ब्मरिया लगाई किन्हें नुकसान करहे। चाहे समुद्र मन्झ या जमीन पर, होर तिन्हें हाऊआ जो संसारा रे चारो वखा ले रोकी लितेया। इधी कठे समुद्र मन्झ, या जमीन पर, होर जंगला मन्झ हाऊआ नी चलदी लगिरी थी। फेरी मैं दूजे स्वर्गदूता जो पुरबा दिसा ले ऊपरा वखा जो आऊंदे देख्या, तेस वाले परमेसरा री मोहर थी जो हमेसा रे कठे जिउंदी, तिन्हें स्वर्गदूते इन्हा चारो स्वर्गदूता किन्हें उची अवाजा लगाई किन्हें बोल्या,"
REV_007_003,"“जेबे तक आस्से आपणे परमेसरा रे सेऊआदारा रे माथे पर तिन्हा बुरी ब्मरिया ले बचने रे कठे मोहर नी ल्गाई दे, तेबे तक जमीना रा, समुद्रा रा, होर जंगला रा नुकसान देख्या करदे।”"
REV_007_004,"होर जेबे स्वर्गदूते मोहर ल्गाई दिती, तेबे केसीए मेरे किन्हें बोल्या कि, जिन्हा लोका रे माथे पर परमेसरा री मोहर लगिरी, तिन्हारी गिणती एक लाख चुताली हजार थी। ये लोक इस्राएला रे बारा गोत्रा मन्झा ले थे।"
REV_007_005,"यहूदा रे गोत्रा मन्झा ले बारा हजारा पर मोहर ल्गाई दिती। रुबेना रे गोत्रा मन्झा ले बारा हजारा पर, गादा रे गोत्रा मन्झा ले बारा हजारा पर।"
REV_007_006,"असेर गोत्रा मन्झा ले बारा हजारा पर, नप्ताली रे गोत्रा मन्झा ले बारा हजारा पर, मनस्से रे गोत्रा मन्झा ले बारा हज़ारा पर मोहर ल्गाई दिती।"
REV_007_007,"समौन रे गोत्रा मन्झा ले बारा हज़ारा पर, लेवी लोका रे गोत्रा मन्झा ले बारा हजारा पर, इस्साकारा रे गोत्रा मन्झा ले बारा हजारा पर।"
REV_007_008,"जबूलून रे गोत्रा मन्झा ले बारा हजारा पर, युसुफा रे गोत्रा मन्झा ले बारा हजारा पर, होर बिन्यामिना रे गोत्रा मन्झा ले बारा हजारा पर मोहर ल्गाई दिती।"
REV_007_009,"एता ले बाद मैं देख्या कि मेरे साम्हणें एक बडी भीड़ खड़ी थी, जेसरी गिणती कोई नी करी सक्दा था। तेस्सा भीड़ा मन्झ लग-लग देसा रे लोक, होर हर कुला रे लोक, होर जातिया रे लोक, होर लग-लग भासा बोलणे वाले लोक थे, स्यों तेस राजगद्दी होर तेस छेलू रे साम्हणें खड़ीरे थे। तिन्हें चिटे कपड़े पैहनी रे थे, होर खुसी मनाणे रे रूपा मन्झ तिन्हें आपणे हाथा मन्झ खजरे रे पांगे लईरे थे।"
REV_007_010,"होर स्यों उची अवाजा किन्हें बोलदे लगिरे थे कि, “राजगद्दी पर बैठिरे परमेसरा री होर छेलू री बढ़ाई हो, क्यूंकि तू ही आ, जो आस्सा रा उद्धार करी सक्हा।”"
REV_007_011,"होर सारे स्वर्गदूत, राजगद्दी रे, अगुवे होर चारो प्राणिया रे चारो पासे खड़ीरे थे। फेरी स्यों राजगद्दी रे साम्हणें तेसरे पैर पर पई गये, होर परमेसरा री अराधना किती। होर तिन्हें बोल्या,"
REV_007_012,"“आमीन! आस्सा रे परमेसरा री बड़ाई, महिमा, धन्यावाद, इज्जत, तेसरा ज्ञान, सामर्थ होर सक्ति जुग-जुग बणी रैहीं। आमीन।”"
REV_007_013,"एता पर अगुवे मन्झा ले एकिये मेरे ले पूछेया, “क्या तू इन्हा चिटे कपड़े पैहनी रे लोका जो जाणहां? क्या तू जाणहां कि यूयाँ ऐें केथी ले आईरे?”"
REV_007_014,"मैं तेस किन्हें बोल्या, “हे माल्का, हांऊँ नी जाणदा, पर तू आप्हुए जाणहां।” तिन्हें मेरे किन्हें बोल्या, “ये स्यों लोक ऐें, जो तेस महान क्लेसा रे टैमा मरी गईरे थे, होर इन्हें आपणे कपड़े छेलू रे खूना मन्झ धोई किन्हें चिटे कीतिरे, यानि तिन्हारे पाप टाही दितिरे।”"
REV_007_015,"“एस वजहा ले, स्यों परमेसरा री राजगद्दी रे साम्हणें ऐें, होर स्यों परमेसरा रे मन्दरा मन्झ राती-ध्याड़ी तेसरी सेऊआ करहा ऐें; होर जो राजगद्दी पर बैठिरा, तेस तिन्हारे बीचा मन्झ रेहणा, होर स्यों संभाल्ने।"
REV_007_016,"तिन्हा फेरी भूखे होर सोखे नी हूंणां; सूरजा आपणी धूपा ले स्यों नी फुकणे, होर ना कोई गर्मी तिन्हो तपाई सकदी।"
REV_007_017,"क्यूंकि छेलू जो राजगद्दी रे बीचा मन्झ आ, तेस तिन्हारी देखभाल करणी, जिहां पुहाल आपणी भेडा जो संभाला। होर तेस स्यों जिन्दगी देणे वाले पाणी रे झरने वाले लई जाणे, ताकि स्यों तेता मन्झा ले पीये। होर परमेसरा तिन्हारी हाखिया ले सभ आंसू पुन्झी देणे।”"
REV_008_001,फेरी छेलू सातुहीं मोहर खोल्ही ता स्वर्गा मन्झ कोई आधा घंटे तक सन्नाटा छाई रैंहयां।
REV_008_002,"फेरी मैं परमेसरा रे साम्हणें खड़े हूंणे वाले सात स्वर्गदूता जो देख्या, होर तिन्हा जो सात तुरहिया दिती गईरी थी।"
REV_008_003,"फेरी तेथी ले दूजा स्वर्गदूत आई किन्हें धूपा री बेदी वाले खड़ी गया। तेस स्वर्गदूता वाले सोने री धूपदानी थी, होर तेस जो बौह्त सारा धूप दितेया कि से सभ परमेसरा रे पवित्र लोका री प्रार्थना समेत तेस जो भ्खाई सके। तिन्हें तेस धूपा जो होर प्रार्थना जो सोने री तेस्सा बेदी पर भ्खाई, जो परमेसरा री राजगद्दी रे साम्हणें थी।"
REV_008_004,होर जो धूप स्वर्गदूते भ्खाई रा था तेस धूपा रा धुआं परमेसरा रे पवित्र लोका री प्रार्थना समेत परमेसरा रे साम्हणें पूजी गया।
REV_008_005,"होर स्वर्गदूते धूपदानी लई किन्हें से भखिरे कोयले किन्हें भरी दिती, जो बेदी पर रखिरी थी, होर धरती पर डयाई दिती। होर जेस ले बिजलिया री चमक होर बादला री गड़गड़ाहट री अवाज, होर हिलण हुन्दा लगेया।"
REV_008_006,"होर स्यों सात स्वर्गदूत जिन्हा वाले सात तुरहिया थी, तिन्हा जो बजाणे रे कठे त्यार हुए।"
REV_008_007,"जेबे पैहले स्वर्गदूते तुरही बजाई, तेबे झटपट बौह्त सारा सुणाट होर आगी खूना साउगी मिली किन्हें धरती पर डयाई दितेया गया। जेसरी वजहा ले एक तिहाई धरती फुख्ही गई, होर एक तिहाई डाल फुख्ही गये, होर एक तिहाई हरी घाह फुख्ही गई।"
REV_008_008,"होर दूजे स्वर्गदूते तुरही बजाई, ता एह्ड़ा लग्या कि बड़े पहाड़ साहीं कोई चीज समुद्रा मन्झ डयाई दिती, जेसरी वजहा ले समुद्रा रा एक तिहाई हिस्सा खून बणी गया।"
REV_008_009,"होर समुद्रा मन्झ रैहणे वाले एक तिहाई जानवर मरी गये, होर एक तिहाई समुद्री जहाज नास हुई गये।"
REV_008_010,"होर त्रीजे स्वर्गदूते तुरही बजाई, होर एक बडा तारा जो एह्ड़ा भखी करहा था, जिहां कोई दिऊआ भख्हिरा हो; से तारा आसमाना ले टूटेया होर दराऊआ रे एक तिहाई हिस्से पर, होर पाणी रे झरने पर पई गया।"
REV_008_011,"होर तेस तारे रा नांऊँ नागदौना था (से एक किस्मा रा कोऊड़ा बूटा था) तेता री वजहा ले एक तिहाई पाणी नागदौना साहीं कौड़ा हुई गया, होर बौह्त सारे माह्णुं तेस कौड़े पाणी री वजहा ले मरी गये।"
REV_008_012,"होर चौथे स्वर्गदूते तुरही बजाई, तेबे सूरजा री एक तिहाई, होर चांदा री एक तिहाई होर तारे री एक तिहाई कोई चीज आई किन्हें बजी होर से टूटी गये। जेसरी वजहा ले ध्याड़ीया रे एक तिहाई टैमा तक सुरजे प्रयासा नी कितेया, होर तिहां ई राती मन्झ एक तिहाई टैमा तक चाँद होर तारे भी प्रयासा नी कितेया।"
REV_008_013,"होर तेबे मैं देखेया कि एक ईल्लण आसमाना पर बौह्त गास उडी करहा ई थी, होर तेस जो मैं उच्ची अवाजा मन्झ ये बोल्दे सुणेया कि, “जेबे आखरी रे तीन स्वर्गदूता जेबे आपणी तुरही बजाणी, ता संसारा मन्झ रैहणे वाले लोका पर कैहर! कैहर! बौह्त बडा कैहर आऊंणा!”"
REV_009_001,"होर जेबे पान्जुए स्वर्गदूते तुरही बजाई, ता मैं स्वर्गा ले धरती पर एक तारा पऊन्दा हुआ देख्या। होर तेस तारे जो डुगहे गड्ढे जो खोलणे री चाबी दितिरी थी।"
REV_009_002,"होर तिन्हें तेस डुगहे गड्ढे जो खोल्या, होर तेस गड्ढे रा धूआं बडी भठे रे धूएं साहीं उठया। होर गड्ढे रे धुएं किन्हें सूरज होर हाऊआ काली हुई गई।"
REV_009_003,होर तेस धुएं मन्झा ले धरती पर टिटले निकले। होर तिन्हा जो बिछुआ साहीं धरती रे लोका जो डसणे री सक्ति दिती गई।
REV_009_4-5,"होर तिन्हा टिटले किन्हें बोल्या गया कि ना धरती री घाह जो, ना केसी बूटे जो, ना केसी डाला जो नुकसान पुजाया। सिर्फ तिन्हा माह्णुंआं जो पांज महीने तक एह्ड़ी पीड़ा देंदे रैहया, जिहां जे बिछुआ रे डसणे ले पीड़ हुई। ये स्यों लोक ऐें जिन्हारे माथे पर परमेसरा री मोहर नी लगिरी थी।"
REV_009_006,"तिन्हा पांज महीने रे बीचा मन्झ लोका मरणे री कोसिस करणी, पर तिन्हा नी मरणा। होर मरणे री इच्छा ता करणी, पर फेरी भी नी मरणा।"
REV_009_007,होर ये टिटले युद्ध करणे रे कठे त्यार कितिरे घोड़े साहीं सुझ्या करहा ई थे। तिन्हें आपणे मूंडा पर सोने रे ताजा साहीं कुछ की पैहनी रा था। होर तिन्हारे मुंह लोका रे मुंहा साहीं थे।
REV_009_008,"होर तिन्हारे बाल ज्नानिया रे वाल्आ साहीं लंबे थे, होर दांद सेरा रे दांदा साहीं तेज थे।"
REV_009_009,"होर तिन्हें आपणी छाती पर लोहे रे बणिरे झिलम पैहनी रे थे। होर जेबे स्यों उडदे लगिरे थे, ता तिन्हारे फान्खा ले एह्ड़ी अवाज निकली करही थी, जिहां कि बौह्त सारे घोड़े रथा जो लेई किन्हें लड़ाई रे कठे दौड़े।"
REV_009_010,"होर तिन्हारी पूंछ मन्झ डंक बिछुआ साहीं थी, होर तिन्हा जो पांज म्हीने तक लोका जो पीड़ा देणे री जो सक्ति थी, से तिन्हारे पूंछा रे डंका मन्झ थी।"
REV_009_011,"डुगहे गड्ढे रा दूत टिटले रा राजा था। होर ये से ई दूत आ जिन्हें तेस गड्ढे जो खोलिरा था। इब्रानी भासा मन्झ तेसरा नांऊँ अब्द्दौन आ, होर यूनानी भासा मन्झ अपुल्लयोन आ। होर “दुहीं नांऊँआं रा मतलब आ नास करणे वाल्आ।”"
REV_009_012,पांज महीने बाद ये पैहला बडा कैहर खत्म हुआ गया। पर एता ले बाद दो कैहर होर आऊणें वाले ऐें।
REV_009_013,"होर जेबे छठुहे स्वर्गदूते तुरही बजाई ता सोने री बेदी जो परमेसरा रे साम्हणें ई, होर जेता रे प्र्याहले धुप भखाहें, तेता रे चारों कुणेया मन्झा ले मैं एक अवाज सुणी।"
REV_009_014,"तेस अवाजे छठुहे स्वर्गदूता किन्हें जेस वाले जे तुरही थी, तेस किन्हें बोल्या, “तिन्हा चार दूता जो खोल्ही देआ, जो बडी फरात दराऊआ रे नेडे बझिरे थे।”"
REV_009_015,"होर स्यों चारो दूत खोल्ही दिते, होर स्यों पैहले ले ही त्यार थे। होर तिन्हो बोलिरा था कि, एस टैम, एस ध्याड़े, एस म्हीने होर एस साला जो न्हायल्दे रैहया। होर ऐबे टैम आई गईरा था। होर तिन्हा संसारा रे एक तिहाई लोक मारी देणे।"
REV_009_016,"तिन्हें घोड़े पर सुआर स्पाही री एक बौह्त बडी सेना कठ्ठा किती, होर मैं तिन्हारी गिणती सुणी कि, स्यों बीह करोड़ लोक ऐें।"
REV_009_017,"मैं दर्सना मन्झ जिन्हा घोड़े जो होर तिन्हारे सुआर जो देखिरा था, स्यों एह्ड़े सुझ्हे थे: तिन्हारी झिलम आगी साहीं लाल रंगा री, होर धुआं साहीं नीले रंगा री, होर गन्धका साहीं पिऊले रंगा री थी। होर तिन्हा घोड़े रे मूंड सेरा रे मूंडा साहीं सूझहा थे, होर तिन्हारे मुंहा ले आग, धूआं, होर गंधक निकल्या करहा ई थी।"
REV_009_018,"तिन्हा घोड़े रे मुंहा ले निकल्ने वाले तीन भयानक कैहर, जो की आग, धूआं होर गंधक ई, तेता री वजहा ले धरती रे एक तिहाई लोक मरी गये।"
REV_009_019,"इन्हें घोड़े आपणे मुंहा होर पूंछा ले लोका जो पीड़ा दिती, इधी कठे स्यों लोक मरी गये। क्यूंकि तिन्हा घोड़े रे पूंछा मन्झ कुछ एह्ड़े मूंड थे, जो सांपा रे मूंडा साहीं थे। होर स्यों तेस पूंछा ले लोका जो पीड़ा दे थे।"
REV_009_20-21,"होर बाकि लोक जो एस भयानक कैहरा ले नी मरिरे थे, तिन्हें ऐबे भी बुरे काम करणा नी छाडीरे थे। होर तिन्हें खून करणा, जादू टोणा करणा, व्यभिचारा करणा, होर चोरी करणा, एह्ड़े-एह्ड़े पापा जो करणा नी छाडेया था। तिन्हें दुस्टात्मा री होर आपणे हाथा ले बणिरे चीजा यानि मूर्तिया री अराधना करना नी छाडेया था। से मूर्ति सोने, चांदी, पीतल पात्थर होर लकड़ी री बणीरी थी, होर ना ता स्यों देखी सकदी, ना सुणी सकदी, होर ना चली सकदी थी।"
REV_010_001,"फेरी मैं एक होर सामर्थी स्वर्गदूत स्वर्गा ले उतरदे देख्या, जो बादल किन्हें ढख्ही रखिरा था। होर एक मेघ-धनुसे तेसरे मुंडा जो घेरी रखीरा था। होर तेसरा मुंह सूरजा साहीं चमकी करहा था, होर तेसरे पैर आगी रे खम्बे साहीं थे।"
REV_010_002,"तिन्हें आपणा सीधा पैर समुद्रा पर, होर पुठा पैर धरती पर रखीरा था। होर तेसरे हाथा मन्झ एक छोटी कताब थी, जो खुलीरी थी।"
REV_010_003,"से स्वर्गदूत बड़ी जोरा री अवाजा किन्हें चिंगेया, जिहां सेर दहाड़ा आ। होर जेबे से चिंगेया ता सात भारी अवाजे तेस जो जबाब दितेया, जिन्हारी अवाज भारी गर्जना साहीं थी।"
REV_010_004,"होर जेबे सात गर्जना री अवाज बोली बैठी, ता जो कुछ मैं सुणेया तेता जो लिखणे ही वाल्आ था, पर मैं स्वर्गा ले ये अवाज सुणी कि, “जो गल्ला तैं सात गर्जना ले सुणीरी, तिन्हा जो ल्कोई किन्हें रख, होर लिख्दा देख्या।”"
REV_010_005,"होर जेस स्वर्गदूता जो मैं समुद्र होर धरती पर खड़ीरे देख्या, तिन्हें आपणा सीधा हाथ कसम खाणे रे कठे स्वर्गा वखा जो चक्या।"
REV_010_006,"होर तिन्हें परमेसरा री जो जुग-जुग जिउंदा आ, होर जिन्हें जे स्वर्ग होर तेसरी सभ चीजा, धरती होर तेता री सभ चीजा, होर समुद्रा जो होर जो कुछ तेस मन्झ आ रचेया, तेसरी कसम खाई किन्हें बोल्या, “ऐबे केसी गल्ला रे देरी नी हूणीं सभ कुछ पूरा हूणा।"
REV_010_007,"होर जिहां ही सातुऐ स्वर्गदूता रा तुरही बजाणे रा टैम आऊंणा, ता परमेसरा आपणी ल्कोई री योजना जाहिर करणी, जेसरे बारे मन्झ तिन्हें आपणे नबिया किन्हें बोलिरा था, जो तेसरी सेऊआ करहे थे।”"
REV_010_008,"तेबे मैं दबारा से ई अवाज सुणी, जो स्वर्गा ले मेरे किन्हें गलाई करही थी, तेस अवाजे मेरे किन्हें बोल्या कि “जा, तेस्सा कताबा जो ले जो तेस स्वर्गदूता रे हाथा मन्झ ई, जो समुद्र होर जमीना पर खड़ीरा।”"
REV_010_9-10,"होर जेबे मैं स्वर्गदूता वाले जाई किन्हें बोल्या, “ये छोटी कताब मुंजो देई दे।” होर तिन्हें मेरे किन्हें बोल्या, “ले एता जो खाई ले; ये कताब म्खीरा साहीं मीठी, पर बाद मन्झ तेता रे कौड़ेपना ले तेरे पेट मन्झ पीड़ हूणीं।” इधी कठे मैं से कताब लिती, जो स्वर्गदूते पकड़ीरी थी होर से खाई लिती। होर ये सच्च था कि तेता रा स्वाद म्खीरा साहीं था। पर जेबे हांऊँ तेता जो खाई बैठया, ता मेरा पेटा मन्झ तेस कौड़ेपना ले पीड़ हुई।"
REV_010_011,"तेबे मेरे किन्हें ये बोल्या गया कि, “जरूरी आ कि परमेसर जो गल्ला तुस्सा जो बोलणे रे कठे दितिरी, तिन्हों दबारा बौह्त सारे जाति होर देसा रे लोका जो, लग-लग भासा बोलणे वाले जो होर राजेया जो बोली देआ।”"
REV_011_001,"फेरी मुंजो नापणे रे कठे एक छटी दिती, होर परमेसरे मुंजो हुक्म दितेया होर बोल्या, “जा, मेरे मन्दर होर बेदी जो नाप, होर जो लोक मेरी अराधना तेथी करहे तिन्हो गिण।"
REV_011_002,"होर मन्दरा रा बाहरले आंघणा जो मत नाप। क्यूंकि से तिन्हा लोका रे कठे देई दितिरा जो मेरे पर विस्वास नी करदे, होर तिन्हा मेरे पवित्र सैहरा पर ब्याली म्हीने तक राज करणा।"
REV_011_003,"होर तेस टैम मां आपणे दो गुआहा जो ये हक देणा कि, एक हजार दो सौ साठ ध्याड़े तक भविस्यवाणी करहे, होर तिन्हा टाट रे कपड़े पैन्ह्णे।”"
REV_011_004,"ये दो गुआह सेई ऐें जिन्हों बौह्त पैहले जैतूना रे दो डाल होर दो दीऊदानी रे रूपा मन्झ दसीरे थे, जो परमेसरा रे साम्हणें खड़े रैंहयां ऐें। से धरती पर रैहणे वालेया रा प्रभु आ।"
REV_011_005,"होर अगर कोई दुसमण तिन्हारा नुकसान करणा चाहे, ता तिन्हारे मुंहा ले निकली आगा स्यों फुखी देणे।"
REV_011_006,"परमेसरे तिन्हा जो हक दितिरा कि जेबे स्यों भविस्यवाणी करहे ता बरखा जो रोकी सके। तिन्हो एस गल्ला रा भी हक दितिरा कि स्यों पाणी जो खूना साहीं लाल बणाई सके, होर धरती पर सभ किस्मा री भयानक विपति भेजी सके। जेबे-जेबे स्यों चाहे तेबे-तेबे स्यों एह्ड़ा करी सके।"
REV_011_007,"होर जेबे इन्हा दुहींया आपणी गुआही देई बैठणा, ता तेस राक्सा तेस डुगहे गड्ढे ले निकल्ना, तेस इन्हा दुहीं साउगी लड़ी किन्हें स्यों हराई देणे होर स्यों मारी देणे।"
REV_011_008,"होर मरणे रे बाद तिन्हारी ल्हास तेस महान (यरुस्लेम) सैहरा रे रस्ते मन्झ पई रैहणा, जेथी प्रभु यीसू जो क्रूसा प्रयाल्हे चढ़ाईरा था। से सैहर सदोम सैहरा होर मिस्र देसा रा प्रतीक आ, क्यूंकि एथी रैहणे वाले लोक यरुस्लेम सैहरा मन्झ रैहणे वाले लोका साहीं बुरे।"
REV_011_009,"होर लग-लग देसा रे लोका, होर हर कुला रे लोका, होर जातिया रे लोका, होर लग-लग भासा बोलणे वाले लोका, तिन्हा दुहीं गुआहा री ल्हासा जो साढे तीन ध्याड़े तक देख्दे रैहणा, पर केसी जो भी तिन्हारी ल्हासा जो दबाणे नी देणा।"
REV_011_010,"होर धरती पर रैहणे वाले, तिन्हारे मरणे ले खुस होर मग्न हूंणां; तिन्हा धाम मनाणी, होर एक दूजे जो तोफे देणे। क्यूंकि स्यों दुहें नबी मरी बैठीरे, जिन्हें लगातार धरती रे रैहणे वालेया जो कैहर बरसाई किन्हें स्ताईरा था।"
REV_011_011,"होर साढे तीन ध्याड़े ले बाद परमेसरा री वखा ले जिन्दगी रा साह तिन्हा मन्झ समाई गया, होर स्यों आपणे पैरा रे भारे खड़े हुई गये। होर जिन्हें लोके स्यों दबारा जिउंदे देखेया से डरी गये।"
REV_011_012,"होर तेता ले बाद तिन्हें स्वर्गा ले एक बडी भारी अवाज जो ये बोलदे हुए सुणेया कि, “एथी उपर आऊआ!” ये सुणी किन्हें स्यों बादला पर सुआर हुई किन्हें आपणे दुस्मणा रे देख्दे-देख्दे स्वर्गा री वखा जो चली गये।"
REV_011_013,"फेरी ठीक तेस ई टैम यरुस्लेम सैहरा मन्झ एक बड़ा हिलण हुआ, होर सैहरा रे घरा रा एक तिहाई हिस्सा ढली गया। होर तेस हिलणा ले सात हजार माह्णुं मरी गये, होर बाकि जितने लोक बचिरे थे स्यों डरी किन्हें चिंगदे लगे, होर स्वर्गा रे परमेसरा री महानता रे कठे तेसरी बढ़ाई करदे लगे।"
REV_011_014,"ये दूजी कैहर खत्म हुई गया, होर ऐबे भी एक होर कैहर आ जो जल्दी आऊणें वाल्आ।"
REV_011_015,"होर जेबे सातुऐ स्वर्गदूते तुरही बजाई, ता मैं स्वर्गा मन्झ बौह्त भारी अवाज सुणी। होर तेस अवाजा ये बोल्या कि, “आस्सा रा प्रभु परमेसर होर तेसरा चुणीरा मसीह पुरे संसारा मन्झ राज करणे रा हक मिलिरा, होर आस्सा रे परमेसरा जुग-जुग राज करणा।”"
REV_011_016,"तेबे चौबी अगुवे, जो परमेसरा रे साम्हणें आपणी-आपणी राजगद्दी पर बैठिरे थे, तिन्हें परमेसरा रे पैरा पर पई किन्हें तेसरी अराधना किती।"
REV_011_017,"होर ये बोल्दे लगे, “हे सर्वसक्तिमान प्रभु परमेसर, जो था, होर जो हाया, आस्से तेरा धन्यावाद करहा ऐें, कि तैं ऐबे आपणी बड़ी सामर्थ दसीरी, होर संसारा मन्झ राज करणा सुर्हू कितिरा।"
REV_011_018,"होर तेरे पर विस्वास नी करणे वाले लोक गुस्से किन्हें भर्ही गई, से टैम आई गईरा कि, तू आपणा गुस्सा जाहिर करहे, होर मरिरे लोका रा न्याय करहे, होर ऐबे से टैम भी आई गईरा कि तू आपणे नबिया जो जिन्हें तेरी सेऊआ किती, होर जो तेरा डर मन्हें, होर जो लोक आपणे आपा जो छोटा समझे, होर जो आपणे आपा जो बडा समझे, तिन्हो भी तिन्हारा इनाम दे। होर साउगी-साउगी जो लोक धरती पर विपति लेई किन्हें आईरे, तिन्हारा नास करी दे।”"
REV_011_019,"होर परमेसरा रा मन्दर जो स्वर्गा मन्झ आ, से खोल्ही दितेया, होर तेसरे मन्दरा मन्झ वाचा रा सन्दूक सुझ्या। होर बिजलिया री चमक होर बादला री गड़गड़ाहट री अवाजा होर हिलण हुए, होर बौह्त ज्यादा सुणाटा री भरमार हुई।"
REV_012_001,"फेरी जेबे ये सभ कुछ हुई गया, ता आसमाना मन्झ एक बौह्त बड़ा चिन्ह सुझ्या। क्यूंकि एक ज्नाने, जो सूरज साहीं चमकणे वाले कपड़े पैन्ही रखी थी, होर चाँद तेस्सा रे पैरा हेठ था। होर तेस्से आपणे मूंडा पर बारा तारे वाल्आ एक ताज पैन्ही रा था।"
REV_012_002,"होर से गर्भवती थी, होर तेस्सा रा बच्चा जणने रा टैम आई गईरा था। होर बच्चा जणने री पीड़ा री वजहा ले से चिंगी करहा ई थी।"
REV_012_003,"एक होर चिन्ह आसमाना मन्झ सुझ्या, होर एक लाल रंगा रा एक बडा अजगर जो की सैतान आ सूझेया। जेसरे सात मूंड होर दस सींग थे, होर हर एक मूंडा पर एक-एक ताज था।"
REV_012_004,"होर तेसरी पूंछे आसमाना रे तारे रा एक तिहाई हिस्सा खिंजी किन्हें धरती पर डयाई दितेया। होर अजगर तेस्सा ज्नाने रे साम्हणें खड़ा हुई गया, ताकि अजगर बच्चे जो जणदे ही निगली ले।"
REV_012_005,"तेस्से एक मह्ठे जो जन्म दितेया, पर अजगर तेस जो निगली नी सकेया। क्यूंकि से बच्चा अचानक परमेसरा वाले तेसरी राजगद्दी रे साम्हणें उठाई किन्हें पहुँचाई दितेया। से मह्ठा लोहे री छटी किन्हें सभ देसा रे लोका पर राज करणा।"
REV_012_006,"होर से ज्नाने तेस बियाबान जंगला मन्झ भगी गई, जो जगहा परमेसरे तेस्सा रे कठे त्यार कितिरी थी कि, से तेथी एक हज़ार दो सौ साठ ध्याड़े तक पली सके।"
REV_012_007,"फेरी स्वर्गा मन्झ युद्ध हुआ। मीकाईल जो स्वर्गदूता रा प्रधान था, होर तेसरे संगी स्वर्गदूत अजगरा किन्हें लड़े, होर अजगरा रे दूता किन्हें तिन्हा किन्हें भी लड़े।"
REV_012_008,"पर अजगर जीती नी सकेया, होर इधी कठे अजगर होर तेसरे दूत स्वर्गा ले काढी दिते।"
REV_012_009,"होर स्यों धरती पर डयाई दिते। होर से बडा अजगर, से ई पुराणा सांप, जेस जो जे सैतान बोल्हा ऐें। से ई आ जो सारे संसारा रे लोका जो भड़काहां।"
REV_012_010,"फेरी मैं स्वर्गा मन्झा ले ये बड़ी अवाज जो ये बोलदे हुए सुणेया कि, “एेबे आस्सा रे परमेसरा आपणे लोका रा उद्धार करणा! तेस आपणी सामर्था रे ज्रीए राजेया साहीं राज करणा! होर तेसरा मसीहा संसारा रे गास आपणा अधिकार रखणा! क्यूंकि आस्सा रे संगी सेऊआदारा पर राती ध्याड़ी दोस लगाणे वाल्आ सैतान ऐबे परमेसरा रे साम्हणें नी खड़ी सकदा। क्यूंकि से स्वर्गा ले हेठा जो सट्टी दितेया गया!"
REV_012_011,"आस्सा रे विस्वासी लोके सैताने जो हराई दितिरा। तिन्हें छेलू रे खूना रे ज्रीए जो तिन्हारे पापा री माफ़ी रे कठे बहाई दितिरा था। होर तिन्हारी एस गुआही री वजहा ले कि ये छेलू ही तिन्हारा प्रभु आ, तिन्हें से हराई दितेया। भले ही तिन्हों आपणे प्राण देणे पये, पर स्यों आपणी गुआही ले पीछे नी हटे।"
REV_012_012,"इधी कठे हे स्वर्गो होर स्वर्गा रे रैह्णे वालेयो, खुस हो। पर धरती, होर समुद्रा पर रैहणे वाले लोका पर बड़े भयानक कैहर आऊणें! क्यूंकि सैतान बौह्त गुस्से हुई किन्हें तुस्सा वाले आई उतरीरा, क्यूंकि से जाणहां कि एेबे तेस वाले थोह्ड़ा टैम रही गईरा कि से कुछ काम करहे।”"
REV_012_013,"होर जेबे अजगरो ये समझ आया कि, हांऊँ धरती पर डयाई दितिरा, ता तेस्सा ज्नाने जो जेस्सा रे जे मह्ठा हुईरा था, तेस्सा रे पीछे पई गया।"
REV_012_014,"परमेसरे तेस्सा ज्नाने जो बड़े ईल्लणा रे दो फान्ख दिते, ताकि से उडी किन्हें बियाबान जंगला मन्झ उडी किन्हें चली जाये, जो जगहा परमेसरे तेस्सा रे कठे त्यार कितिरी थी। तेथी तेस्सा जो साढ़े तीन साला तक पाल्या, ताकि अजगर तेस्सा वाले नी आई सके।"
REV_012_015,"होर अजगरे आपणे मुंहा ले नदी साहीं पाणी काढेया, होर तेस्सा ज्नाने वखा जो दलेया, ताकि से तेस नदी रे पाणी मन्झ बही किन्हें डूबी जाए।"
REV_012_016,"पर धरती ऐें तेस्सा जन्नाने री मदद किती। होर धरती ऐें आपणा मुंह खोल्ही किन्हें तेस नदी जो, जो अजगरे आपणे मुंहा ले बहाई थी, सोखी लिती।"
REV_012_017,"होर एस वजहा ले अजगर तेस्सा ज्नाने पर गुस्सा हुआ, होर तेस जन्नाने रे बाकि संताना साउगी युद्ध करणे जो निकल्या, यानि तिन्हा लोका साउगी जो परमेसरा रे हुक्म मन्हां ऐें, होर जो लोक यीसू री प्रभु हूंणे री गुआही दे।"
REV_012_018,तेबे से अजगर समुद्रा रे कनारे पर जाई किन्हें खड़ा हुई गया।
REV_013_001,"होर मैं एक राक्स जो समुद्रा मन्झा ले निकल्दे हुए देख्या। जेसरे दस सींग होर सात मूंड थे, होर हर एक मूंडा पर एक-एक ताज था। होर तेसरे हर एक मूंडा पर परमेसरा रे नांऊँ लिखिरे थे, जेस जो बोलणे रा अधिकार तेस जो नी था।"
REV_013_002,"जो राक्स मैं देख्या, तेसरा सरीर चीते साहीं था, होर तेसरे पैर भालू साहीं थे, होर तेसरा मुंह सेरा साहीं था। होर तिन्हें अजगरे आपणी सामर्थ एस राक्सा जो देई दिती, होर तेस जो धरती पर राज करणे रा अधिकार देई दितेया।"
REV_013_003,"होर मैं राक्सा रे मूंडा मन्झा ले एकी पर एडी भारी चोट लगिरी देखी, जेता ले से मरी सक्हा था। पर तेसरी से जान लेवा चोट ठीक हुई गई, होर सारी धरती रे लोक तेस राक्सा जो देखी किन्हें हरान हुई गये, होर तेस जो मनदे लगे।"
REV_013_004,"होर स्यों राक्सा री अराधना करदे लगे, होर बोलदे लगे कि, “एस राक्सा साहीं कुणहां? कुणहां तेस किन्हें लड़ी सक्हा?” होर लोक अजगरा री भी अराधना करदे लगे, क्यूंकि तिन्हें ही राक्सा जो राज करणे रे कठे आपणा अधिकार दितिरा था।"
REV_013_005,होर आपणे बारे मन्झ बडयाई करी किन्हें परमेसरा री निंदा करणे रे कठे रा अधिकार तेस राक्सा जो देई दितेया। होर तेस जो ब्याली म्हीने तक काम करणे रा हक दितेया।
REV_013_006,"होर तिन्हें राक्से परमेसरा रा नांऊँ होर तेसरे रैह्णे री जगहा यानि स्वर्गा होर तिन्हा सभी लोका री जो स्वर्गा मन्झ रैहयां ऐें, निंदा करणी सुर्हू करी दिती।"
REV_013_007,"होर तेस राक्सा जो ये अधिकार दितेया कि, से परमेसरा रे पवित्र लोका किन्हें लड़े, होर तिन्हा पर जीत पाए। होर लग-लग देसा रे लोका, होर हर कुला रे लोका, होर जातिया रे लोका, होर लग-लग भासा बोलणे वाले लोका, पर तेस जो अधिकार दितेया।"
REV_013_008,"होर धरती रे सभ रैहणे वाले लोका तेसरी राक्सा री अराधना करणी, यानि स्यों सारे लोक जिन्हारे नांऊँ संसारा री सुर्हूआता ले लेई किन्हें छेलू री जिन्दगी री कताबा मन्झ नी लिखी गईरे। छेलू ई आ जो मारी दितिरा था।"
REV_013_009,जो मेरी गल्ला सुणदा लगीरा से बड़े ध्याना किन्हें सुणें।
REV_013_010,"जेस जो बंदी हूंणे रे कठे नियुक्त कितिरा तेस कैदा मन्झ पऊणा, होर जो लोक इधी कठे नियुक्त कितिरे कि स्यों तलवारा किन्हें दूजेया जो मारे, तिन्हा तलवारा किन्हें मारने। इधी कठे परमेसरा रे पवित्र लोका जो धीरज रखी किन्हें दुःख सैहणा, होर तेस पर विस्वास करदे रेहणा।"
REV_013_011,"फेरी मैं एक होर राक्सा जो धरती मन्झा ले निकल्दे देख्या। होर तेसरे छेलू साहीं दो सींग थे, पर जेबे से बोली करहा था, ता तेसरी अवाज अजगरा साहीं थी।"
REV_013_012,"तिन्हें तेस अधिकारा रा इस्तेमाल कितेया, जो तेस जो पैहले राक्से दितिरा था, जेसरी जे जान लेवा चोट ठीक हुई गईरी थी। होर तिन्हें धरती पर रैहणे वाले सभ लोका पर दबाब पाया ई कि स्यों लोक तेस पैहले राक्सा री अराधना करहे।"
REV_013_013,"होर दूजे राक्से बौह्त बड़े चिन्ह दसीरे थे, एथी तक कि सभ माह्णुं रे साम्हणें स्वर्गा ले धरती पर आग बरसाहां था।"
REV_013_014,"होर पैहले राक्सा जो दूजे राक्सा रे साम्हणें ये सारे चिन्हा दसणे रा हक दितिरा था। होर इन्हा चिन्हा रे ज्रीए से धरती पर रैह्णे वाले सभ लोका जो भड़काई करहा था। तिन्हें आदेस दितिरा था कि स्यों पैहले राक्सा री मूर्ति बणाए, जेस जो तलवारा किन्हें चोट लगीरी थी पर ऐबे से ठीक हुई गईरा था।"
REV_013_015,"होर दूजे राक्सा जो ये भी अधिकार दितिरा कि से पैहले राक्सा री मूर्ति मन्झ साह पाई दे, ताकि राक्सा री मूर्ति बोलदी लगे। होर जितने लोक तेस मूर्ति री अराधना नी करहे, तिन्हा जो मारी दे।"
REV_013_016,"होर जितने छोटे-बड़े अमीर-गरीब, अजाद-गुलाम लोक ऐें, सभी रे सीधे हाथा या तिन्हारे माथे पर एक-एक छाप लगा दे।"
REV_013_017,"ताकि जेस पर ये छाप लगिरी हो, से ई लेण देण करी सके। ये छाप पैहले राक्सा रा नांऊँ या से अंक था, जो तेसरे नांऊँआ जो दस्हा।"
REV_013_018,"एस अंका जो समझणे रे कठे ज्ञाना री जरूरत ई, होर जेस मन्झ ज्ञान हो से एस गल्ला जो समझी सका कि राक्सा रे अंका रा मतलब क्या। क्यूंकि ये एक माह्णुं रा नाऊँ आ, होर ये अंक छेह सौ छयाट आ।"
REV_014_001,"तेता बाद मैं कुछ होर देख्या, से छेलू सिय्योना रे प्हाड़ा पर खड़ीरा आ। होर तेस साउगी एक लाख चुताली हज़ार लोक थे, जिन्हारे माथे पर छेलू रा होर तेसरे बापू रा नांऊँ लिखिरा था।"
REV_014_002,"होर मैं स्वर्गा ले एक एह्ड़ी भारी अवाज सुणही, जो पाणी री बौह्त धारा होर बडी गर्जना रे साहीं थी। होर जो अवाज मैं सुणी, से एह्ड़ी थी, जिहां जे वीणा बजाणे वाल्आ वीणा बजाहां ऐें।"
REV_014_003,"होर स्यों एक लाख चुताली हज़ार लोक राजगद्दी रे होर चारो प्राणिया रे होर चौबी अगुवो रे साम्हणें खड़ी किन्हें, स्यों एक नंऊँआं गाणा गाया करहा ऐें थे, जो कोई ये गाणा नी सीखी सक्दा था। होर इन्हा लोका जो परमेसरे संसारा मन्झ रैहणे वाले लोका मन्झ ले मुले लई किन्हें छुड़ाईरे थे।"
REV_014_004,"ये स्यों लोक ऐें, जिन्हारी जिन्दगी पवित्र ई। तिन्हा मर्धा साहीं जिन्हें कधी कोसी जन्नानी साउगी व्यभिचार नी कितेया, तिहां ही तिन्हें छेलु रे अलावा केसी होरी री अराधना नी कितिरी हो। जेथी केथी से छेलु जाहाँ, स्यों तेसरे पीछे चली जाहें। ये ई लोक ऐें जिन्हा जो परमेसरे धरती पर रैहणे वाले माह्णुंआं मन्झा ले मुले लई किन्हें छुड़ाईरे। जिहां किसान आपणी पैहली फसल परमेसरा जो चढ़ा, तिहां ही ये लोक भी परमेसरा रे कठे होर छेलु रे कठे पैहली भेंट रे कठे चढ़ाई रे।"
REV_014_005,"होर तिन्हारे मुंहा ले कधी झूठ नी निकल्या, स्यों बेकसूर ऐें।"
REV_014_006,"फेरी मैं एक होर स्वर्गदूता जो आसमाना पर बौह्त गास उडदे हुए देख्या। होर तेस वाले धरती रे रैह्णे वाले लग-लग देसा रे लोका, होर हर कुला रे लोका, होर जातिया रे लोका, होर लग-लग भासा बोलणे वाले लोका जो सुणाणे रे कठे अनंतकाला री खुसी री खबर थी।"
REV_014_007,"होर तिन्हें उच्ची अवाजा मन्झ बोल्या, “परमेसरा ले डरा, होर तेसरी महिमा करा; क्यूंकि ऐबे टैम आई गईरा कि से संसारा रे लोका रा न्याय करहे। होर तेसरी अराधना करा, क्यूंकि तिन्हें स्वर्ग होर धरती होर समुद्र होर पाणी रे सोते रचिरे।”"
REV_014_008,"होर एता ले बाद एक होर दूजा स्वर्गदूत ये बोल्दा हुआ पैहले स्वर्गदूता रे पीछे आया कि, “खत्म हुई गया, से बाबेल सैहर खत्म हुई गया, तिन्हें सभ देसा रे लोका जो आपणा बणीरा सराब पयाया यानि तिन्हें सारे माह्णुंआं ले बुरे काम कुराये। क्यूंकि तिन्हें लोका जो मूर्ति पूजा करणा सखाया।”"
REV_014_9-10,"फेरी त्रिजा स्वर्गदूत तिन्हा दुहीं स्वर्गदूता रे पीछे ले आया होर तिन्हें उच्ची अवाज किन्हें बोल्या, “जो कोई तेस राक्सा री होर तेसरी मूर्ति री अराधना करदा हो, होर आपणे माथे या आपणे हाथा पर तेसरी छाप ल्गाई हो, तिन्हो परमेसरा बौह्त बड़ी सजा देणी। ये एह्ड़ा हूंणा जिहां कि तिन्हें नीट सराब पितिरी हो जो परमेसरे आपु तेस डोंगें मन्झ पाईरा जो तेसरे गुस्से जो दसा। परमेसरा लोका तिन्हा जो आपणे पवित्र स्वर्गदूता होर छेलू रे साम्हणें जल्दे हुए गन्धका किन्हें बौह्त ज्यादा पीड़ा देणी।"
REV_014_011,"होर तिन्हा जो पीड़ा देणे वाली आगी रा धुँआ जुग-जुग आसमाना वखा जो उठ्दा रैहणां। होर जो लोक तेस राक्सा होर तेसरी मूर्ति री जो तेस साहीं, अराधना करहा ऐें, होर जिन्हें लोके तेस राक्सा रे नांऊँआं री छाप आपणे सरीरा गास लगाई री हो, तिन्हा जो राती ध्याड़ी तेस पीड़ा ले चैन नी मिलणा।”"
REV_014_012,"क्यूंकि ये सारी गल्ला हूंणे वाली, इधी कठे परमेसरा रे पवित्र लोका जो धीरज रखणा चहिए। ये स्यों लोक ऐें जो परमेसरा रे हुक्मा जो मन्हां ऐें, होर यीसू मसीह पर विस्वास रख्हा ऐें।"
REV_014_013,"होर मैं दबारा स्वर्गा ले केसी जो मेरे किन्हें ग्लांदे करदे हुए सुणेया कि इन्हा गल्ला जो लिख। ऐबे ले लेई किन्हें प्रभु पर विस्वास रखी किन्हें मरणे वाले लोक धन्य ऐें। तेबे पवित्र आत्मे एस गल्ला ले राजी हुई किन्हें बोल्या, “हां ये गल सच्च ई। स्यों लोक धन्य ऐें, क्यूंकि तिन्हा आपणी मैहनता किन्हें अराम पाणा, होर जो तिन्हें कितिरा तेता रे बदले तिन्हों इनाम मिलणा।”"
REV_014_014,"तेता बाद मैं कुछ होर देख्या कि एक साफ बादल आ। होर तेस बादला पर माह्णुं साहीं सूझणे वाल्आ कोई बैठिरा था, तेसरे मूंडा पर सोने रा ताज रखिरा, होर तेसरे हाथा मन्झ तेज दराटी ई।"
REV_014_015,"तेस टैम एक होर स्वर्गदूत यानि चौथा स्वर्गदूत भी मन्दरा मन्झा ले निकली किन्हें आया। तिन्हें बादला पर बैठिरे माह्णुं जो चिंगी किन्हें बोल्या, “धरती री कटाई रा टैम आई गईरा, क्यूंकि फसल पक्की चुकीरी। इधी कठे आपणी दराटी चलाई किन्हें फसला जो काटी दे।”"
REV_014_016,"इधी कठे से माह्णुं जो बादला पर बैठीरा था, तिन्हें धरती पर आपणी दराटी चलाई, होर सारी धरती री फसल काटी दिती।"
REV_014_017,"फेरी एक होर स्वर्गदूत यानि पान्जुआ स्वर्गदूत तेस मन्दरा मन्झा ले निकल्या, जो स्वर्गा मन्झ आ, होर तेस वाले भी तेज दराटी थी।"
REV_014_018,"फेरी तेता ले बाद एक होर स्वर्गदूत यानि छठुआं स्वर्गदूत आया, जेस वाले बेदी पर धूपदानी भ्खाणे रा अधिकार था। तिन्हें स्वर्गदूते दूजे स्वर्गदूता जो जेसरे हाथा मन्झ तेज दराटी थी, तिन्हें तेस किन्हें चिंगी किन्हें बोल्या, “धरती रे अंगूरा रे गुच्छे जो काटी ले, क्यूंकि अंगूर पक्की चुकिरे।”"
REV_014_19-20,"होर तिन्हें स्वर्गदूते धरती रे अंगूरा रे गुच्छे पर आपणी दराटी चलाई, होर धरती रे अंगूर रे गुच्छे काटी किन्हें कट्ठे किते, फेरी अंगूरा रा रस काढणे रे कठे स्यों रसा रे गड्ढे मन्झ पाई दिते। एता रा मतलब ये आ कि परमेसरा बौह्त भारी सजा देणी। अंगूरा सैहरा रे बाहर रसा रे गड्ढे रौंदेया गया। होर जेथी तक खूना री गल ई से इतने डुगहे मन्झ धारा साहीं बही गया कि से घोड़े री ल्गामा तक पूजे। होर कोई तीन सौ किलोमीटरा री दुरी तक बही गया।"
REV_015_001,"होर जेबे एह्ड़ा हुआ तेता ले बाद मैं आसमाना पर एक लग जे चिन्ह देख्या, जो बौह्त डरोणा होर नौखा था। सात स्वर्गदूत सात प्रकारा री लग कैहर जो लेई जाई करहा ऐें थे। क्यूंकि ये कैहर आखरी ऐें, होर इन्हारे पूरे हूंणे पर परमेसरा रा गुस्सा सांत जाणा।"
REV_015_002,"फेरी मुंजो सीसे साहीं चमकदा हुआ एक समुद्र सूझेया, जेस मन्झ आग मिलिरी हो। होर मैं स्यों लोक भी देखे जिन्हों ये राक्स हराई नी सकेया। तिन्हें लोके राक्सा री होर तेसरी मूर्ति री अराधना नी कितिरी थी, होर जिन्हा पर राक्सा रे नांऊँआं रे अंका री छाप भी नी लगिरी थी। स्यों भी तेस सीसे रे समुद्रा रे कनारे पर खड़ी गये, होर तिन्हारे हाथा मन्झ परमेसरा री दितिरी वीणा थी।"
REV_015_003,"होर तिन्हें परमेसरा रे सेऊआदार मूसा साहीं गाणा गाया, होर से गाणा छेलू बारे मन्झ था। होर स्यों इंहां गांदे लगिरे थे कि, “हे सर्वसक्तिमान प्रभु परमेसर, तेरे काम बडे होर नौखे ऐें, तू जो देस-देसा रे लोका रा राजा, तेरे हर काम धर्मा रे, होर सच्चे।”"
REV_015_004,"“हे प्रभु, सभ लोक तेरी इज्जत करहे, होर तेरे नांऊँआं री महिमा करहे, क्यूंकि तू ई पवित्र परमेसर आ। होर सब देसा रे लोका तेरे वाले आऊहें, होर तेरी अराधना करहे, क्यूंकि तेरे धर्मा रे काम सभ लोका पर जाहिर हुई गईरे।”"
REV_015_005,"होर इन्हा लोका रे गाणा गाणे रे बाद मैं देख्या कि, स्वर्गा मन्झ जो मन्दर आ से खुलीरा, जो तेस तम्बू साहीं आ जेस जो इस्राएली लोक चाली साला तक बियाबान जगंला मन्झ आपणे साउगी लेई किन्हें चले थे।"
REV_015_6-7,"होर तेता ले बाद स्यों सात स्वर्गदूत जो आखरी रे सात कैहर लेई किन्हें आऊणें वाले थे, स्यों मन्दरा रे बाहर निकले। तिन्हें चमकणे वाले चिटे कपड़े पैहनी रखिरे थे, होर तिन्हारी छाती पर सोने रा पट्टा बझिरा था। फेरी चारो प्राणिया मन्झा ले एकिये तिन्हा सात स्वर्गदूता जो एक-एक सोने रे डोंगा दितेया, जो जुग-जुग रे कठे जिउंदे परमेसरा रे गुस्से ले भरीरा थे।"
REV_015_008,"परमेसरा री महिमा होर तेसरी सामर्था ले आऊणें वाले धुंएँ किन्हें मन्दर भरी गया। होर जेबे तक स्यों सात कैहर जो सात स्वर्गदूत लेई किन्हें आईरे थे, स्यों खत्म नी हुआ, तेबे तक मन्दरा मन्झ कोई भी जाई नी सकेया।"
REV_016_001,"फेरी मैं मन्दरा ले केसी जो उच्ची अवाजा मन्झ तिन्हा सात स्वर्गदूता किन्हें ये बोल्दे हुए सुणेया कि, “जाऊआ, होर परमेसरा रा गुस्सा जो सात डोंगें मन्झ आ, तिन्हो धरती पर दली देआ।”"
REV_016_002,"इधी कठे पैहले स्वर्गदूते जाई किन्हें आपणा डोंगें मन्झ ले परमेसरा रे गुस्से जो धरती पर दली दितेया। होर जिन्हा लोके पर राक्सा री छाप लगिरी थी, होर जो तेसरी मूर्ति री अराधना करहा ऐें थे, तिन्हारे सरीर मन्झ भयानक फोड़े निकले, जो बौह्त पीड़ा दे थे।"
REV_016_003,"दूजे स्वर्गदूते जाई किन्हें आपणे डोंगें मन्झ ले परमेसरा रे गुस्से जो समुद्रा पर दली दितेया। होर झटपट समुद्रा रा पाणी मरिरे माह्णुं रे खूना साहीं बदली गया, होर एता री वजहा ले समुद्रा रा हर एक जानवर मरी गया।"
REV_016_004,होर त्रीजे स्वर्गदूते जाई किन्हें आपणे डोंगें मन्झ ले परमेसरा रे गुस्से जो दराऊआ होर पाणी रे सोते पर दली दितेया। होर स्यों खूना मन्झ बधली गये।
REV_016_005,"होर मैं तेस स्वर्गदूता जो, जेस जो सारे पाणी पर अधिकार आ, तेस जो परमेसरा किन्हें ये बोल्दे सुणेया कि, “हे पवित्र परमेसर, तू जो था, होर जो हाया, तैं संसारा जो ये सजा देई किन्हें बिलकुल सही न्याय कितिरा।"
REV_016_006,"क्यूंकि तिन्हें परमेसरा रे पवित्र लोका रा, होर तेरे नबिया रा खून बहाई किन्हें स्यों मारी दिते। इधी कठे तैं ऐबे तिन्हा जो खून पीणे जो दे, क्यूंकि स्यों एता रे लायक ऐें।”"
REV_016_007,"दबारा मैं तेस बेदी मन्झा केसी जो ये बोलदे हुए सुणा कि, “हां, हे सर्वसक्तिमान प्रभु परमेसर, जो सजा तैं इन्हा लोका जो दिती, से बिलकुल सच्ची होर सही ई।”"
REV_016_008,होर चौथे स्वर्गदूते जाई किन्हें आपणे डोंगें मन्झ ले परमेसरा रे गुस्से जो सूरजा पर दली दितेया। होर सूरजा जो आपणी डरोणी होर भयानक गर्मी किन्हें माह्णुंआं जो फुखी किन्हें जख्मी करणे री सक्ति दिती।
REV_016_009,होर माह्णुं सूरजा रे तेज गर्मी किन्हें फुखी गये। तेबे तिन्हें आपणे बुरी कामा जो छाडी किन्हें होर परमेसरा री महिमा करणे रे बजाय स्यों परमेसरा री निंदा करदे लगे। क्यूंकि तिन्हा कैहरा जो भेजणे रा अधिकार सिर्फ परमेसरा वाले आ।
REV_016_010,"होर पान्जुए स्वर्गदूते जाई किन्हें आपणे डोंगें मन्झ ले परमेसरा रे गुस्से जो तेस राक्सा री राज्य पर दली दितेया, होर तेसरे राज्य मन्झ न्हयारा छाई गया। होर लोक बड़ी पीड़ा रे मारे आपणी-आपणी जीभ चाब्दे लगे।"
REV_016_011,"होर आपणी पीड़ा होर फोड़े री वजहा ले तिन्हें परमेसरा री निंदा किती, जो स्वर्गा मन्झ रैहया। हालांकि ऐबे तिन्हारी हालत इतनी खराब थी, फेरी भी तिन्हें आपणे बुरे काम करणा नी छाडे।"
REV_016_012,"होर छठुहे स्वर्गदूते जाई किन्हें आपणे डोंगें मन्झ ले परमेसरा रे गुस्से जो बडी नदी फरात दराऊआ पर दली दितेया। जेस ले तेसरा पाणी सुक्की गया, होर तेस वजहा ले पूर्व ले आईरे राजा आपणी सेना जो लेई किन्हें तेस दराऊआ जो पार करी पाए।"
REV_016_013,"तेता ले बाद मैं तीन दुस्टात्मा जो देखेया, जो मिनके रे साहीं सूझी थी। तेता मन्झ ले एक अजगरा रे मुंहा ले निकलेया, होर एक पैहले होर दूजे राक्सा ले मुहां ले निकलेया, होर एक झूठे भविस्यवाणी करणे वाले रे मुंहा ले निकलेया।"
REV_016_014,"इन्हा दुस्टात्मा जो चिन्ह दसणे रा अधिकार दितिरा था, होर तिन्हें जाई किन्हें धरती पर राज करणे वाले सब लोका जो कठ्ठा कितेया, ताकि स्यों जाई किन्हें सर्वसक्तिमान परमेसरा साउगी तेस बडे ध्याड़े लड़ाई करी सके।"
REV_016_15-16,"दुस्टात्मा राज करणे वाले लोका जो होर तेसरी सेना जो तेस जगहा कठा कितेया, जेस जो इब्रानी भासा मन्झ हर-मगिदोन बोल्या जाहाँ। इधी कठे प्रभु यीसूए बोल्या कि, “एस गल्ला जो सुणा, मां चोरा साहीं अचानक आहूँणा। धन्य आ से माह्णुं जो मेरे आऊणें पर जागदा रैंहयां, होर आपणे कपड़े जो त्यार रखा। तेबे तिन्हा नांगे नी हूंणे होर जेबे लोका रे बीचा मन्झ जाणा, ता एह्ड़ा कुछ भी नी हूंणा जो तिन्हो बेज्जत करहे।”"
REV_016_017,"होर सातुवे स्वर्गदूते जाई किन्हें आपणे डोंगें मन्झ ले परमेसरा रे गुस्से जो बागर पर दली दितेया। होर स्वर्गा रे मन्दरा रे अंदर परमेसरा री राजगद्दी वाले ले मुंजो केसी रे बोलणे री अवाज आई कि, “सभ कुछ पूरा हुई गया।”"
REV_016_018,"फेरी बिजलिया चमकी होर गड़गड़ाहटा री अवाज हुई होर बादला री गर्जन हुई, होर एक बडा हिलण हुआ। धरती पर रैहणे वाले लोके, माह्णुं री सुर्हूआता ले लेई किन्हें ऐबे तक कधी नी एह्ड़ा बडा हिलण नी देखीरा था।"
REV_016_019,"होर तेस बडे सैहरा बाबेल रे तीन टुकड़े हुई गये, होर तेसरे ओरले-परले चारों वखा रे सैहर भी पई गये, क्यूंकि परमेसरे बडे बाबेल देसा रे लोका नास करणे रा जो वादा कितिरा था, होर से पूरा कितेया, तिन्हा जो बौह्त बड़ी सजा मिलणी। ये एह्ड़ा हूंणा जिहां कि तिन्हें नीट सराब पितिरी हो, जो परमेसरे आपु तेस डोंगें मन्झ पाईरा जो तेसरे गुस्से जो दसा।"
REV_016_020,"होर तेस टैम समुद्रा रे हर एक टापू आपणी जगहा ले झटपट हटी गये, होर प्हाड़ा जो पता तक नी चल्या।"
REV_016_021,"होर आसमाना ले माह्णुंआं रे प्र्याहले पर पंजाह किलो रे बडे-बडे सुणाट पये, इधी कठे तिन्हें परमेसरा री निंदा किती। क्यूंकि परमेसरा रे ज्रीए भेजिरे कैहरा ले लोका जो बड़ी पीड़ा सहन करणी पहूंआं ईं।"
REV_017_001,"होर जिन्हा सात स्वर्गदूता वाले स्यों सात डोंगें थे, तिन्हा मन्झा ले एकिये आई किन्हें मुंजो ये बोल्या कि, “एथी आऊ, हांऊँ तूजो दसणा कि परमेसरा किहां तेस्सा बडी वेस्या यानि बाबेल सैहरा जो सजा देणी, जो बौह्त सारे पाणीया गास बैठिरी।"
REV_017_002,"तेस्सा साउगी धरती रे राजे व्यभिचार कितेया, होर धरती रे रैहणे वाले सभ माह्णुंआं जो आपणा बणीरा सराब पयाया यानि तिन्हें सारे माह्णुंआं ले बुरे काम कुराये, क्यूंकि तेस्से जनानिये लोका जो मूर्ति पूजा करणा सखाया था।”"
REV_017_003,"तेबे पवित्र आत्मा मेरे पर आई होर स्वर्गदूत मुंजो बियाबान जंगला मन्झ लई गया। तेबे मैं एक जन्नानी देखी जो लाल रंगा रे राक्सा रे गास बैठी किन्हें सुआरी करी करही थी। होर जेसरे सात मूंड होर दस सींग थे, जेसरे सरीरा पर परमेसरा रे निंदा करणे रे नाऊँ लिखिरे थे।"
REV_017_004,"तेस्से ज्नाने बैंगनी होर लाल रंगा रे कपड़े पैहनी रे थे, होर तेस्से आपणे आपा जो सोने रे जेवर होर अनमोल पात्थर होर मैन्हगे मोतिया किन्हें सजाई किन्हें रखीरा था। होर तेस्से आपणे सीधे हाथा मन्झ एक सोने रा डोंगा लेईरा था, जो तेस्सा रे बुरी कामा किन्हें होर व्यभिचारा री दुस्ट चीजा किन्हें भरीरा था।"
REV_017_005,"होर तेस्सा रे माथे पर एक लकोई रे मतलबा वाल्आ नांऊँ लिखिरा था। तिन्हें बोल्या, “हांऊँ बडा बाबेल सैहर आ, होर हांऊँ धरती री सभ वेस्या री, होर दुस्ट चीजा री माऊ ई।”"
REV_017_006,"होर मैं देख्या कि से परमेसरा रे पवित्र लोका रा खून पी किन्हें मुताली गईरी थी, जिन्हा जो लोके यीसू मसीह पर भरोसा रखणे री वजहा ले मारी दितिरा था। होर हांऊँ तेस्सा जो देखी किन्हें बड़ा हरान हुई गया।"
REV_017_007,"तिन्हें स्वर्गदूते मेरे किन्हें बोल्या, “तू हरान मत हो। हांऊँ एस्सा ज्नानिया रा होर तेस राक्सा रा जेस पर से सुआर आ, होर जेसरे सात मूंड होर दस सींग ऐें, तेता री ल्कोई री गल हांऊँ तुजो दस्हा।"
REV_017_008,"जो राक्स तैं देख्या, ये पैहले ता जिउंदा था, पर एेबे जिउंदा नी आ। से डुगहे गड्ढे ले निकल्ने वाल्आ आ, होर परमेसरा तेसरा नास करी देणा। होर धरती रे रैहणे वाले जिन्हा लोका रे नांऊँ संसारा जो रचणे ले पैहले ले ही जिन्दगी री कताबा मन्झ नी लिखिरे, तिन्हा सभिया एस राक्सा जो दबारा जिउंदे देखी किन्हें हरान हूंणां।”"
REV_017_009,"“एस्सा गल्ला जो समझणे रे कठे ज्ञाना री जरूरत ई कि, राक्सा रे सात मूंड तेस सैहरा रे सात पहाड़ जो दसे, जेता पर से ज्नाने बैठी किन्हें राज करी करही।"
REV_017_010,"होर ये सात राजेया जो होर तिन्हारे राजा जो भी दसे। तिन्हा मन्झ पांज ता मरी चुकिरे, होर तिन्हा मन्झा ले छठुआं राजा हाले राज करी करहा, होर आखरी वाल्आ राजा हली तक नी आईरा। होर जेबे तेस आऊंणा, ता कुछ टैम तक ही तेस राज करणा।"
REV_017_011,"होर जो राक्सा बौह्त पैहले जिउंदा था, होर पर एेबे नी हाया, से ही आठुआ राजा। पर से आठुआ राजा तिन्हा साता मन्झा ले कोई एक हूंणा, होर आखरी मन्झ तेस राजे रा नास पक्का हूंणा।”"
REV_017_012,"“होर जो दस सींग तैं पैहले देखे थे तिन्हा दस राजेया जो दसाहें, जिन्हें हली तक राज करणा सुर्हू नी कितिरा। तिन्हा दस राजेया जो तेस राक्सा साउगी राज करणे रा हक दितिरा, पर तिन्हा सिर्फ एक घंटे तक ही राज करणा।"
REV_017_013,"इन्हा सभी राजेया एक ही काम करणे रे कठे राजी हूंणा, होर तिन्हा आपणी-आपणी सामर्थ होर हक तेस राक्सा जो देई देणा।”"
REV_017_014,"“तिन्हा दस राजेया होर राक्सा छेलू साउगी युद्ध करणा। पर छेलूआ होर तेसरे साथीया स्यों हराई देणे, क्यूंकि छेलु राजेया रा राजा, होर प्रभुआ रा प्रभु आ। तेसरे साथी स्यों जिन्हों परमेसरे चुणीरा होर सादिरे होर जो भरोसे रे लायक ऐें।”"
REV_017_015,"फेरी स्वर्गदूते मेरे किन्हें बोल्या कि, “जो बौह्त सारे पाणीया तैं देखया, जिन्हा पर वेस्या बैठिरी। से तिन्हा सभी लोका जो दसां, जो लग-लग देसा रे, होर हर कुला रे, होर हर जातिया रे, होर लग-लग भासा बोलणे वाले लोक ऐें।"
REV_017_016,"से टैम आऊंणा जेबे से राक्स होर जो दस सींग यानि दस राजे जो तेसरे साउगी ऐें, तिन्हा तेस्सा वेस्या किन्हें नफरत करणी, जो तेस पर बैठीरी। तिन्हा तेस पर वार करणा होर से नांगा करी देणा, होर तेसरे मासा रा कुछ हिस्सा खाई देणा, होर बाकि आगी मन्झ फुकी देणा।"
REV_017_17-18,"होर से ज्नाने, जो तैं देखी, ये से महान सैहर जो धरती रे सभ राजेया पर राज करही। तेस्सा किन्हें ये सभ कुछ इधी कठे हुआ, क्यूंकि परमेसरे ही तिन्हारे मना जो आपणे मकसदा जो पूरा करणे रे कठे बदली रा, होर एस वजहा ले जेबे तक परमेसरे जो बोलिरा, से पूरा नी हो, इन्हें सभिये राजे आपणा अधिकार राक्सा जो देई दितिरा था।”"
REV_018_001,"एता ले बाद मैं दूजे स्वर्गदूता जो स्वर्गा ले उतरदे देख्या। तेस वाले बौह्त बडा अधिकार था, होर तेसरे बड़े प्रयासे री वजहा ले सारी धरती चमकी गई।"
REV_018_2-3,"तिन्हें उच्ची अवाजा मन्झ चिंगी किन्हें बोल्या कि, “खत्म हुई गया, से बाबेल सैहर खत्म हुई गया। क्यूंकि तिन्हें सभ देसा रे सभ लोका जो आपणा सराब पयाया, जो तेसरी मूर्ति री अराधना ई। होर धरती रे सभ राजे तेस साउगी दुस्ट काम करणे रे कठे तेस किन्हें जुड़ी गये। तेसरी मेहंगी चीजा रखणे री इच्छा री वजहा ले धरती रे वपारी अमीर हुई गये, पर परमेसरा ये बेसर्म वेस्या मुकाई देणी। होर हर प्रकारा री दुस्टात्मा तेथी रैहणे जो जाणा, होर स्यों असुद्ध होर गंदे चिड़ुआ रा अड्डा बणी जाणा।”"
REV_018_004,"फेरी मैं स्वर्गा ले केसी होरी री अवाज सुणी कि, “हे मेरे लोको, तुस्से तेस सैहरा ले बाहर निकली जाऊआ, तेथी रैहणे वाले लोका साहीं पाप नी करहा, ताकि जो पीड़ा लोका जो हुई करही से तुस्सा जो नी हो।"
REV_018_005,"क्यूंकि तेस्सा रे पाप इतने बड़ी गईरे कि तिन्हारा ढेर स्वर्गा तक पूजी गईरा, होर परमेसर तेस्सा रे कितिरे बुरे कामा जो कधी नी भुल्दा।"
REV_018_006,"जेहड़े बुरे काम बाबेल सैहरे कितिरे, तेह्ड़ा ई तुस्से भी तेस साउगी बुरा बर्ताव करहा, तेस्सा रे कामा रे मताबक तेस किन्हें दो गुणा बुरा बर्ताव कर, जेस डोंगें मन्झ तिन्हें दूजे लोका जो सराब मलाई री थी, तेस डोंगें मन्झ तेता ले दो गुणा सराब मलाई किन्हें देआ।"
REV_018_007,"तेसरी बडयाई होर भोग विलास ले भरी जिन्दगी री वजहा ले तेस जो तितना ही दुःख होर पीड़ा देआ। से आपणे मना मन्झ बोल्हा ई, ‘मां राणी बणी किन्हें लोका पर राज करणा, होर हांऊँ विधवा नी हाई, होर मुंजो कधी दुःखा नी हूंणा।’"
REV_018_008,"आपणी बडयाई करणे री वजहा ले अचानक तेस गास कैहर बरसणा, एक ही ध्याड़े मन्झ बमारी, पीड़ा, होर अकाल एक साउगी तेस पर आई पऊणे, से आगी मन्झ फुखी देणी। क्यूंकि प्रभु परमेसर सामर्थी आ, तेस तिन्हो सजा देणी।”"
REV_018_009,"“धरती रे राजा जिन्हें तेस्सा साउगी व्यभिचार होर भोग विलास कितिरा, जेबे तिन्हें देखेया कि से आगी रे धुएँ किन्हें फुखदी लगिरी, ता तिन्हा छाती पिटी-पिटी किन्हें रोणा, होर तेस्सा रे कठे मातम बनाणा।"
REV_018_010,"होर एस डरा ले कि जेस पीड़ा मन्झ से ई, से पीड़ा तिन्हा पर नी आई जाये, स्यों लोक तेस्सा ले दूर खड़ी किन्हें बोलदे लगे, ‘हे बडे सैहर बाबेल! हे मजबूत सैहर! तेरे पर बौह्त बडा कैहर आईरा। परमेसरे तुजो अचानक सजा देई दिती।’”"
REV_018_011,"“होर धरती रे वपारीया तेस्सा रे कठे छाती पिटी-पिटी किन्हें रोणा, होर तेस्सा रे कठे मातम बनाणा। क्यूंकि ऐबे तिन्हारा माल खरीदणे रे कठे कोई नी आ।"
REV_018_012,"तिन्हा वाले बौह्त सारे समान थे जिहां कि सोना, चांदी, रत्न, मोती। तिन्हा वाले मलमला रे कपड़े थे जो बौह्त कीमती धागे किन्हें बणिरे थे, बैंगनी होर लाल रंगा रे कपड़े। तिन्हा वाले हर किस्मा री खुस्बुदार लकड़ी ले बणीरी चीजा, हाथी रे दांदा री बणीरी चीजा, होर दूजी चीजा भी जो कीमती लकड़िया ले, पितला ले, लोहे होर संगमरमरा ले बणीरी थी।"
REV_018_013,"होर तिन्हा ले दालचीनी, मसाले, धुप, इत्र, लोबान, दाखरस, जैतुना रा तेल, मैदा, कणक, गाय-बोह्ल्द, भेड-बकरिया, घोड़े, रथ, लेणे वाल्आ कोई नी रैहया। होर जो लोक चीजा रा लेण-देण करहे स्यों ऐबे लोका जो नी बेची सकदे।"
REV_018_014,"होर वपारी लोका तेस्सा किन्हें बोलणा कि जेस चीजा री तु इच्छा करही थी, से ऐबे नी रही। सारी खुसबूदार चीजा जो तू पसंद करी थी ऐबे नी रही, होर जिन्हा चीजा ले तू आपणे आपा जो सजाहीं थी से सब ऐबे खत्म हुई गया। होर फेरी कधी भी नी मिलणा।"
REV_018_015,"इन्हा चीजा रे वपारी जो तेस्सा रे ज्रीए अमीर हुई गईरे थे। एस डरा ले कि जेस पीड़ा मन्झ से ई, से पीड़ा तिन्हा पर नी आई जाये, स्यों लोक तेस्सा ले दूर खड़ी गये; होर छाती पिटी-पिटी किन्हें रोंदे लगे, होर तेस्सा रे कठे मातम म्नांदे हुए बोलदे लगे,"
REV_018_016,"‘बडे सैहर बाबेल पर बौह्त बडा कैहर आईरा! जिन्हें एक सुंदर जनानिया साहीं मलमल, होर बैंजनी, होर लाल कपड़े पैन्ही रखिरे थे, होर सोने होर रत्ना होर मोतिया किन्हें सजिरी थी।"
REV_018_017,"पल भरा मन्झ ई तेसरा सारा धन नास हुई गया।’” होर जहाजा रे हर एक मांझी, होर जहाजा ले सफर करणे वाली मूसाफर होर नाविक होर जितने लोक समुद्रा ले आपणी कमाई करहे, स्यों सभ बाबेल सैहरा ले दूर खड़ी किन्हें देखदे लगे।"
REV_018_018,"होर जेबे तिन्हा सैहरा जो फुखणे वाले आगी रे धुएँ जो देखया, ता तिन्हें जोरा किन्हें बोल्या, एस्सा बड़े सैहरा साहीं होर बडा सैहर नी आ!"
REV_018_019,"“होर तिन्हें आपणा दुःख बखान करणे रे कठे आपणे-आपणे मूंडा पर धूड़ पाई। होर छाती पिटी-पिटी किन्हें रोंदे हुए, होर तेस्सा रे कठे मातम बणान्दे हुए होर चिंगी-चिंगी किन्हें बोल्दे लगे कि, ‘बडे सैहर बाबेल पर बौह्त बडा कैहर आईरा! जेसरी जायदाद रे ज्रीए समुद्रा रे सभ जहाज रे माल्क अमीर हुई गईरे थे। होर पल भरा मन्झ तेसरी सारी धन-दोलत नास हुई गई।’”"
REV_018_020,"हे स्वर्ग मन्झ रैहणे वाले लोको, होर हे परमेसरा रे पवित्र लोको, होर चुणिरे चेले, होर नबियो, बाबेल सैहरा साउगी जो हुआ तेता रे कठे तुस्से खुसी मनाऊआ, क्यूंकि जो कुछ बुरा तिन्हें तुस्सा साउगी कितिरा तिन्हा सभी रे कठे परमेसरे तेस सैहरा पर आपणा न्याय भेजिरा।"
REV_018_021,"फेरी एक सामर्थी स्वर्गदूते बडी चक्की रे पाटा साहीं एक बडे पात्थरा जो चकी किन्हें होर ये बोल्दे हुए समुद्रा मन्झ सट्टी दितेया कि, “बडी सैहर बाबेल भी इंहां ई एक बारी मन्झ नास हुई जाणी, होर फेरी कधी दबारा नी बणनी।"
REV_018_022,"हे बाबेल सैहर, फेरी कधी तेरी गलिया मन्झ संगीत नी बजणा, वीणा, होर गाणा गाणे वाले री अवाज नी सुणनीं। होर ना ही बंसरी बजाणे वाले, होर तुरही बजाणे वाले री अवाज फेरी कधी सुणाई देणी। तुस्सा रे कारीगरा गायब हुई जाणा, होर चक्की मन्झ पिसणे रे फेरी कधी नाज नी मिलणा।"
REV_018_023,"होर फेरी कधी तेरे मन्झ लोका दीऊये रा प्रयासा चमकदा हुआ नी देखणा, फेरी कधी सादी करणे री अवाज नी सुणाई देणी। तेरे वपारी पुरे संसारा मन्झ सभी ले ज्यादा सामर्थी थे, होर सारे देसा रे लोक तेरे जादू टोणे करणे वाले ले भरमाई रे थे।"
REV_018_024,"बाबेल सैहरा जो परमेसरे इधी कठे सजा दिती क्यूंकि स्यों नबिया जो होर परमेसरा रे पवित्र लोका जो, होर संसारा रे दूजे लोका रा खून करणे रे अपराधी थे।”"
REV_019_001,"सामर्थी स्वर्गदुता री गल्ला करणे रे बाद स्वर्गा मन्झ मैं बौह्त सारे लोका री गाणा गाणे साहीं अवाजा सुणी, जो ये गाई करहे थे, “हालेलूय्याह! आस्सा रे परमेसरा री महिमा हो, से सामर्थी आ, होर आस्सा रा उद्धार करहा।"
REV_019_002,"तेसरी बढ़ाई करहा, क्यूंकि से सही होर सच्चा न्याय करहा, तिन्हें तेस बड़े सैहरा जो सजा दिती जो बड़ी वेस्या साहीं आ, क्यूंकि तिन्हें संसारा रे लोका जो भरमाया कि स्यों पाप करहे, परमेसरे तेस ले तेसरे बुरे कामा रा बदला लितेया, क्यूंकि तिन्हें परमेसरा रे सेऊआदारा जो मारी दितिरा था।”"
REV_019_003,"फेरी तिन्हें दूजी बारी गाया, “हालेलूय्याह! से आगी रा धुँआ जो तेस्सा वेस्या जो नास करा से कधी नी बुझणा।”"
REV_019_004,"तेबे चौबी अगुवे होर चारो प्राणिये राजगद्दी पर बैठिरे परमेसरा रे पैरा पर पई किन्हें तेसरी अराधना किती। तिन्हें बोल्या, “आमीन, हाल्लेलूयाह!”"
REV_019_005,"फेरी मैं राजगद्दी मन्झा ले केसी जो ये बोलदे हुए सुणेया कि, “तुस्से जो आस्सा रे परमेसरा रे सेऊआदार ऐें, होर तेसरा डर मन्हें, क्या छोटे क्या बडे, सभ तेसरी बड़ाई करा।”"
REV_019_006,"फेरी मैं एह्ड़ी अवाज सुणी जो बौह्त लोका रे चिंगणे वाली अवाज साहीं थी, होर तिन्हारी अवाज बौह्त तेज चलने वाली समुद्रा री लैहरा री अवाज साहीं होर बादला री गर्जना साहीं बड़ी भारी थी। मैं तिन्हो ये गांदे हुए सुणेया, “हाल्लेलूयाह! परमेसर आस्सा रा प्रभु सर्वसक्तिमान आ होर सभ लोका पर राज करहा।"
REV_019_007,"आऊआ, आस्से खुस होर मग्न हो, होर तेसरी बढ़ाई करो, क्यूंकि से जो छेलू आ तेसरा ब्याह हूंणे वाली होर तेसरी लाड़ीये (तेस पर विस्वास करणे वाले लोका जो) आपणे आपा जो सजाई किन्हें तेसरे कठे त्यार करी लईरा।"
REV_019_008,"होर तेस्सा जो चमकदार होर मलमल रे कपड़े पैन्ह्णे जो दितिरे, जो पवित्र होर सुद्ध ऐें; होर छेलुए दितिरे।” क्यूंकि ये परमेसरा रे पवित्र लोका रे भले कामा रे प्रतीक ऐें।"
REV_019_009,"होर तेबे स्वर्गदूते मेरे किन्हें बोल्या, “ये लिख: कि धन्य ऐें स्यों, जो छेलू रे ब्याहा जो मनाणे री धामा मन्झ सादे गईरे।” फेरी तिन्हें मेरे किन्हें बोल्या, “ये बचन परमेसरा री वखा ले आईरे सच्चे बचन ऐें।”"
REV_019_010,"होर जेबे मैं ये सुणेया ता जो मेरे किन्हें ये गल्ला करी करहा था, हांऊँ तेसरे पैरा पर पई किन्हें तेसरी अराधना करणे ही वाल्आ था। पर तिन्हें मेरे किन्हें बोल्या, “देख, एह्ड़ा मत कर, सिर्फ परमेसरा री ही अराधना कर। क्यूंकि हांऊँ तुस्सा साहीं होर तुस्सा रे सभ विस्वासी भाई बैहणा साहीं परमेसरा रा एक सेऊआदार आ। जिन्हारी एक ई गुआही कि यीसू ही तिन्हारा प्रभु आ।” यीसूए जो ये सच्च जाहिर कितिरा से ही लोका जो परमेसरा री खबरा री भविस्यवाणी करणे री सामर्थ देहां।"
REV_019_011,"फेरी मैं स्वर्गा जो खुल्हिरा देख्या, होर तेथी मेरे साम्हणें एक चिटा घोड़ा था। होर जो तेस पर एक सुआर था, तेस जो भरोसे रे लायक, होर सच्चा बोल्या जाहाँ था। से धार्मिकता किन्हें आपणे दुसमना रा न्याय करहा होर तिन्हारे बरखलाफ युद्ध करहा।"
REV_019_012,"होर तेसरी हाखिया आगी री लपटा साहीं चमकी करहा ई थी, होर तेसरे मूंडा पर बौह्त सारे राज ताज थे। होर तेसरे सरीरा पर एक नांऊँ लिखिरा था, जेसरा मतलब तेस जो छाडी किन्हें होर कोई नी जाणदा था।"
REV_019_013,"होर तिन्हें सुआरे खूना मन्झ डबोई रे कपड़े पैहनी रे थे, होर तेसरा नांऊँआ, परमेसरा रा बचन।"
REV_019_014,"होर स्वर्गा री सेना तेसरे पीछे-पीछे जाई करहा ई थी स्यों भी चिटे घोड़े पर सुआर थी, तिन्हें चिटे मलमल रे कपड़े पैन्ही रे थे जेता मन्झ कोई दाग नी था।"
REV_019_015,"तेसरे मुंहा ले एक पैन्नी तलवार निकला ई, जेता ले तेस सारे जाति-जातिया रे लोक हराणे, होर तेस लोहे रे राजदंडा किन्हें तिन्हा पर राज करणा। तेस सर्वसक्तिमान परमेसरा रा भयानक गुस्सा जाहिर करणा, जिहां अंगूरा रे रसा तेसरे गड्ढे मन्झ जुक्की किन्हें काढी जाहाँ।"
REV_019_016,"होर तेसरे कपड़े होर सीधी जाँघा पर जो नांऊँ लिखिरा, से ये आ: “राजेया रा राजा होर प्रभुआ रा प्रभु।”"
REV_019_017,"फेरी मैं एक स्वर्गदूता जो सूरजा पर खड़ीरे देख्या, होर तिन्हें उच्ची अवाजा मन्झ पुकारी किन्हें आसमाना रे बौह्त गास उडणे वाले सभ मास खाणे वाले चिड़ुआ किन्हें बोल्या, “आऊआ परमेसरा री बडी (मास वाली धाम) धामा मन्झ कट्ठे हुई जाऊआ।"
REV_019_018,"तुस्से आऊआ होर राजेया री, होर सेना रे अधिकारिया री, होर ताकतवर स्पाहीया री, होर घोड़े रा होर तिन्हारे सुआरी री ल्हासा रा मास खाऊआ। होर क्या अजाद, क्या गुलाम, क्या छोटे, क्या बडे, तुस्से केसी भी मरिरे रा मास खाई सके।”"
REV_019_019,"फेरी मैं तेस राक्सा जो देखेया जो समुद्रा ले निकली किन्हें आईरा था, होर तेसरे साउगी धरती रे राजे होर तिन्हारी सेना भी थी। स्यों चिटे घोड़े पर बैठीरे सुआर होर तेसरी सेना रे बरखलाफ लड़ने रे कठे आईरे थे।"
REV_019_020,"होर से पैहला राक्स होर तेस साउगी से दूजा राक्स जो झूठे भविस्यवाणी करहा, पखड़ी गया। एस झूठे भविस्यवाणी करणे वाले तेस राक्सा री जगहा चिन्ह दसे, होर स्यों सभ लोक भरमाए कि से सभ लोक तेसरी अराधना करहे, जिन्हें आपणे माथे पर तेसरी छाप लगाई री थी, होर तेसरी मूर्ति री अराधना कितिरी थी। स्यों दुहें जिन्दे जी आगा री झीला मन्झ पाई दिते, जो हमेसा गन्धका किन्हें भख्दी रही।"
REV_019_021,तेबे तेस चिटे घोड़े री सुआरे सभी जो तलवारा किन्हें मारी दितेया जो तेसरे मुंहा ले निकला ई थी। तेबे आसमाना रे मास खाणे वाले चिड़ुए तिन्हारी ल्हासा रा मास तेबे तक खांदे रहे जेबे तक स्यों रजी नी गये।
REV_020_001,"फेरी मैं एक स्वर्गदूत स्वर्गा ले उतरदे देख्या; जेसरे हाथा मन्झ डुगहे गड्ढे री चाबी, होर एक बडी जंजीर थी।"
REV_020_2-3,"होर तिन्हें तेस अजगरा जो, यानि पुराणे सांपा जो, जेसरा नाऊँ सैतान भी आ, पकड़ी लेया। होर से बान्ही किन्हें डुगहे गड्ढे मन्झ डयाई दितेया, होर दुराजा बंद करी दितेया होर तेस पर मोहर ल्गाई दिती, ताकि हज़ार साल पुरे हूंणे तक से जाति-जातिया रे लोका जो दबारा नी भड़काई सके। होर जेबे से टैम खत्म हुई जाणा, ता तेस जो थोह्ड़ी देरा रे कठे अजाद करी दितेया जाए।"
REV_020_004,"फेरी मैं कुछ राजगद्दिया देखी, जिन्हा पर स्यों लोक बैठिरे थे, जिन्हारा मूंड यीसू मसीह रे बारे मन्झ खबर होर परमेसरा रे बचना सुनाणे री वजहा ले काटे गईरे थे। होर इन्हें लोके तेस राक्सा री, होर ना तेसरी मूर्ति री अराधना कितिरी थी, होर तिन्हें तेस राक्सा री छाप आपणे माथे होर आपणे हाथा पर लगाई री थी। स्यों मरिरे मन्झ ले जिउंदे हुई किन्हें राजगद्दिया पर बैठी गये। परमेसरे तिन्हो राज करणे रा अधिकार दितेया, होर तिन्हें मसीह साउगी हज़ार साला तक राज कितेया।"
REV_020_5-6,"मरिरे मन्झ ले जिउंदे हूंणे वाले ये सभी ले पैहले थे, होर स्यों बौह्त ही ज्यादा पवित्र होर धन्य ऐें। होर तिन्हा पर दूजी मौता रा कोई हक नी आ। तिन्हा परमेसरा होर मसीह रे कठे याजक हूंणे, होर तिन्हा साउगी हज़ार साल तक राज करणा। होर हज़ार साल पुरे हूंणे तक कोई भी मरिरे लोक दबारा जिउंदे नी हुए।"
REV_020_007,"होर जेबे हज़ार साल पुरे हुई जाणे, ता सैतान कैदा ले अजाद कितेया जाणा।"
REV_020_008,"तेस देस-देसा रे लोका जो भरमाणे रे कठे बाहर निकलणा जो पुरे संसारा मन्झ फैलीरे। होर स्यों इन्हा देसा जो गोग होर मागोग बोल्हे, जिन्हारे बारे मन्झ यहेजकेल नबिये बोलिरा था। सैताना स्यों सभ तेस जगहा कट्ठे करणे जेथी तिन्हा सभिया लड़ाई करणी। होर तेस किन्हें बौह्त सारे लोक हूंणे जिन्हारी गिणती समुद्रा रे रेते बराबर हूणीं, जिन्हों कोई गिणी नी सकदा।"
REV_020_009,"सैताना री सेना निकली किन्हें धरती रे हर जगहा पर गई, होर तिन्हें से सैहर घेरेया जेस किन्हें परमेसर प्यार करहा, जेथी तेसरे लोक रहे थे। पर स्वर्गा ले परमेसरा री वखा ले आग उतरी होर सारी सेना जो फुखी किन्हें नास करी दितेया।"
REV_020_010,"होर तिन्हारा भरमाणे वाल्आ सैतान जो भी आगा री झीला मन्झ पाई दितेया जाणा, जो हमेसा गन्धका किन्हें भख्दी रही। तेथी तेस साउगी राक्स होर से झूठी भविष्यवाणी करणे वाल्आ भी हूंणां, होर तिन्हा राती ध्याड़ी जुग-जुग रे कठे पीड़ा मन्झ तड़फदे रैहणां।"
REV_020_011,"तेता ले बाद एक बड़ी चिटी राजगद्दी देखी, जेस पर परमेसर बैठिरा था, पर तेस जगहा ले धरती होर आसमान गायब हुई गये, होर फेरी स्यों केसीए दबारा नी देखे।"
REV_020_12-13,"फेरी मैं क्या छोटे बडे सभ मरिरे लोका तेस राजगद्दी रे साम्हणें खड़ीरे देख्या। स्यों लोक जो पाणी मन्झ डूबी किन्हें मरिरे थे, होर स्यों मरिरे जो कब्रा मन्झ पईरे थे, होर स्यों लोक जो पताल लोक मन्झ थे, जेथी मरिरे रैंहयां ऐें, स्यों सभ तेस राजगद्दी साम्हणें खड़ी गये। होर कताबे खोल्ही गई जेता मन्झ जिन्दगी री कताब भी थी, होर तेस कताबा मन्झ लिखिरे मताबक होर तिन्हारे कितिरे कामा रे मताबक सभ मरिरे लोका रा न्याय कितेया गया। तिन्हा सभीरा न्याय तिन्हारे कामा रे मताबक कितेया गया।"
REV_020_14-15,"होर तिन्हा सभी जो जिन्हारा नांऊँ जिन्दगी री कताबा मन्झ नी लिखिरा था, तेस जो आगा रे झीला मन्झ पाई दितेया गया। फेरी तेता ले बाद ऐबे आगे मौत नी रही होर ना ही पताल लोक रहा जेथी मरिरे लोका रहे, क्यूंकि स्यों सभ लोक जिन्हारा नाऊँ जिन्दगी री कताबा मन्झ नी लिखिरा था तिन्हो पैहले ले ही आगा रे झीला मन्झ पाई दितेया गया। होर एता जो ई दूजी मौत बोल्या जाहाँ, जो कि आगी री झीला मन्झ मिलणे वाली सजा ई।"
REV_021_001,"फेरी मैं नंऊँआं आसमान होर नौंईं धरती देखी, क्यूंकि पैहला आसमान होर पैहली धरती नी रही, होर समुद्र भी नी रैंहयां।"
REV_021_002,"फेरी मैं पवित्र सैहर नंऊँआं यरुस्लेम, स्वर्गा ले परमेसरा वाले उतरदे देख्या। होर से तेस्सा नौंईं लाड़ीया साहीं था, जिहां जे से आपणे नंऊँऐं लाड़े रे कठे सजी री हो, होर तेस किन्हें ब्याह करणे रे कठे त्यार हुई गईरी हो।"
REV_021_003,"फेरी मैं परमेसरा री राजगद्दी मन्झा ले केसी जो उच्ची अवाजा मन्झ ये बोल्दे सुणेया कि, “सुण! ऐबे ले परमेसरा रे रैहणे री जगहा माह्णुंआं रे बीचा मन्झ हुआ करणी, होर तेस तिन्हा साउगी रैहणां, होर स्यों तेसरे लोक हूंणे। होर परमेसरा आपु तिन्हा जो आपणे लोक बोलणा, होर तिन्हा साउगी रैहणां, होर तिन्हा भी से आपणा परमेसर मनणा।"
REV_021_004,"होर तेस तिन्हारी हाखिया ले सभ आंसू पुन्झी देणे। होर एता ले बाद मौत नी रैहणीं, होर ना दुःख, होर ना रोणा होर ना पीड़ा रैहणीं। क्यूंकि पैहले री धरती ऐबे नी रही।”"
REV_021_005,"होर जो राजगद्दी पर बैठिरा था, तिन्हें बोल्या, “ऐबे हांऊँ सभ कुछ नंऊँआं बनाई करहा।” फेरी तिन्हें बोल्या कि, “जो कुछ मैं बोल्या तेता जो लिखी ले, क्यूंकि मेरे ये बचन भरोसे रे लायक होर सच्चे ऐें।”"
REV_021_006,"फेरी तिन्हें मेरे किन्हें बोल्या, “सभ गल्ला पूरी हुई गईरी। हांऊँ अल्फा होर ओमेगा यानि सुर्हूआत होर अंत हांऊँ ई आं। जो भी सोखा तेस जो मां हमेसा री जिन्दगी देणे वाले पाणी रे सोते मन्झा ले मुफ्त पयाणा।"
REV_021_007,"जो लोक जीत हासिल करहे, तिन्हा इन्हा सभी आसिसा रे वारस हूंणां: मां तिन्हारा परमेसर हूंणां, होर तिन्हा मेरे लोक (बच्चे ) हूंणां।"
REV_021_008,"पर जो मेरे पर विस्वास नी रखदे, स्यों तेस आगी री झीला मन्झ पाई देणे जो गन्धका किन्हें भख्दी रैंहयां ई, जो कि दूजी मौत ई। होर तिहां ही सभ लोक, जो दूजेया रे साम्हणें मुंजो मनणे रे डरे, होर बुरे काम होर खून करहे। जो व्यभिचारी ऐें होर जादू टोणा करहे, होर मूर्तिया री अराधना करहे; होर झूठ बोल्हे, तेस आगी री झीला मन्झ पाई देणे।”"
REV_021_009,"फेरी सात स्वर्गदूता मन्झा ले जिन्हें आपणे-आपणे डोंगें मन्झ सात आखरी कैहर भरी किन्हें धरती रे लोका पर डयाई दिति। तिन्हा मन्झा ले एकिये मेरे वाले आई किन्हें बोल्या, “एथी आऊ, मां तुजो से नौंईं लाड़ी दसणी, जेस्सा रा ब्याह छेलू किन्हें हूंणे वाल्आ।”"
REV_021_010,"होर पवित्र आत्मा मेरे पर आई गई, होर तेस सामर्था रे ज्रीए एक मुंजो एक बडे होर उच्चे प्हाड़ा पर पुजाई दितेया, फेरी मुंजो पवित्र सैहर नंऊँआं यरुस्लेम, स्वर्गा ले परमेसरा वाले उतरदे हुए दसेया।"
REV_021_011,"होर परमेसरा री महिमा ले से सैहर चमकी करहा था; जेसरी चमक कीमती पात्थर यसब साहीं थी, जो सीसे साहीं साफ था।"
REV_021_012,"होर तेस सैहरा रे चारों वखा जो बडी होर उची कान्धा थी, होर तेस्सा कान्धा रे बारा दुराजे थे, होर हर दुराजे पर एक-एक स्वर्गदूत बठाई रे थे। होर तिन्हा दुराजे पर इस्राएल देसा रे बारा गोत्रा रे नांऊँ लिखिरे थे।"
REV_021_013,"होर सैहरा रे चारों वखा जो तीन-तीन दुराजे थे: पूर्व दिसा वखा जो तीन दुराजे, उत्तर दिसा वखा जो तीन दुराजे, दक्षिण दिसा वखा जो तीन दुराजे, होर पस्चिम दिसा वखा जो तीन दुराजे थे।"
REV_021_014,होर सैहरा री कान्धा री नींऊँआं बारा पात्थरा पर टिकिरी थी। होर हर एक पात्थरा पर छेलू रे बारा चुणिरे चेले रे नांऊँ एक-एक करी किन्हें लिखीरे थे।
REV_021_015,"होर जो स्वर्गदूत मेरे साउगी गल्ला करेया करहा था, तेस वाले तेस सैहरा जो, होर तेसरे दुराजे जो, होर तेसरी कान्धा जो नापणे रे कठे एक सोने री छटी थी।"
REV_021_016,"होर से सैहरा वर्गाकार रूपा मन्झ था, जेसरी चारों पासे एक बराबर थे होर स्वर्गदूते आपणी नापणे री छटी किन्हें से सैहर नापेया: तेता री लम्बाई 2,220 किलोमीटरा री थी। होर तेसरी चौड़ाई होर उचाई भी तेसरी लम्बाई रे बराबर थी।"
REV_021_017,होर स्वर्गदूते सैहरा री कान्धा री उचाई नापी जिहां माह्णुं नाप्हा ऐ। से तेस कान्धा री उचाई छयाट मीटर थी।
REV_021_018,"होर सैहरा री कान्ध कीमती पात्थर यसबा री बणीरी थी, होर सैहर सुद्ध सोने रा बणीरा था, जो सीसे साहीं साफ था।"
REV_021_019,"होर तेस सैहरा री कान्धा री निंऊँआं बारा हर किस्मा रे कीमती पात्थरा किन्हें सजाई किन्हें बणाईरी थी, पैहली नींऊ यसबा री थी, दूजी नीलमणि री, होर त्रीजी लालड़ी री, चौथी मरकता री थी।"
REV_021_020,"होर पान्जुहीं नींऊ गोमेदका री बणीरी थी, छठवीं माणिक्य री, सातवीं पीतमणी री, आठवीं पेरोजा री, नौंही पुखराजा री, दसवीं लहसनिया री, ग्याहरुहीं धुम्रकांता री, होर बारुहीं नींऊ कीमती पात्थर याकुता री बणीरी थी।"
REV_021_021,"होर बारा दुराजे भी बारा मोतिया रे बणिरे थे, एक-एक दुराजा एक-एक मोतिया रा बणीरा था। होर सैहरा री गलिया सुद्ध सोने री बणीरी थी, जो साफ सीसे साहीं थी।"
REV_021_022,"होर मैं तेस सैहरा कोई मन्दर नी देख्या, क्यूंकि सर्वसक्तिमान प्रभु परमेसर, होर छेलू तेस ई सैहरा मन्झ थे, इधी कठे तेथी मन्दरा री जरूरत नी।"
REV_021_023,"होर तेस सैहरा मन्झ सूरज होर चाँदनी रे प्रयासे ज्रूरत नी थी, क्यूंकि परमेसरा री महिमा तेस सैहरा जो प्रयासा करही, होर छेलू भी दिऊये साहीं तेस सैहरा जो चमका।"
REV_021_024,"तेस सैहरा री चमक एस धरती रे जाति-जातिया रे लोका जो प्रयासा देहीं, होर धरती रे सारे राजे आपणी-आपणी सान री चीजा एस सैहरा मन्झ लई आऊणीं।"
REV_021_025,"होर तेसरे सैहरा रे दुराजे कधी बंद नी रैंहणें, स्यों हमेसा खुली रैहणे, क्यूंकि तेथी कधी रात नी हूणीं।"
REV_021_026,होर एस धरती रे जाति-जातिया रे लोका भी आपणी-आपणी साना री चीजा एस सैहरा मन्झ लई आऊणीं।
REV_021_027,"होर तेस सैहरा मन्झ कोई असुद्ध चीज या दुस्ट काम करणे वाल्आ, या झूठ बोलणे वाल्आ, तेस मन्झ दाखल नी हुई पाणा। पर सिर्फ तिन्हा लोका ही दाखल हूंणा, जिन्हारा नांऊँ छेलू री जिन्दगी री कताबा मन्झ लिखिरे।"
REV_022_001,"फेरी स्वर्गदूते मुंजो जिन्दगी देणे वाले पाणी री नदी दसी, जो सीसे साहीं साफ थी, होर से पाणी परमेसरा री राजगद्दी ले निकला था जो छेलु री भी राजगद्दी थी,"
REV_022_002,"ये नदी सैहरा री गलिया रे बीचो बीच जाहीं थी। होर तेस नदी रे दुहें कनारे पर जिन्दगी देणे वाल्आ डाल लगिरा था, होर तेस डाला मन्झ बारा किस्मा रे फल लगिरे थे; होर से डाल हर म्हीने लग-लग किस्मा रे फल देहां था। होर तेस डाला रे पातर धरती पर रैहणे वाले जाति-जाति रे लोका जो भले चंगे रखणे री दुआई।"
REV_022_003,"परमेसरा ले स्रापित कोई चीज तेस सैहरा मन्झ नी हूंणां। परमेसर होर छेलू री राजगद्दी तेस सैहरा मन्झ हूणीं, होर परमेसरा रे सेऊआदारा तेसरी अराधना करणी।"
REV_022_004,"होर तिन्हा परमेसर आम्हणें-साम्हणें देखणा, होर तेसरा नांऊँ तिन्हारे माथे पर लिखिरा हूंणां।"
REV_022_005,"होर फेरी तेथी कधी कोई रात नी हूणीं। होर तेस सैहरा मन्झ सूरज होर दिऊये रे प्रयासे ज्रूरत नी हूणीं, क्यूंकि प्रभु परमेसरा तिन्हा जो प्रयासा देणा। होर ये लोक जो तेथी रहे तिन्हा जुग-जुग राज करणा।"
REV_022_006,"तेता ले बाद स्वर्गदूते मेरे किन्हें बोल्या कि, “जो गल्ला तुस्सा किन्हें बोलिरी, स्यों भरोसे रे लायक, होर सच्ची ई। प्रभु परमेसर जिन्हें आपणी आत्मा सभी नबिया जो दितिरी, तिन्हें ही आपणे स्वर्गदूता जो एथी आऊणें रे कठे आदेस दितेया कि, आपणे सेऊआदारा जो स्यों गल्ला दसे। जिन्हारा बौह्त जल्दी पूरा हूंणां जरूरी आ।”"
REV_022_007,"“सुण, हांऊँ जल्दी आऊणें वाल्आ आ। धन्य ऐें स्यों, जो एस कताबा मन्झ लिखिरी भविस्यवाणी री गल्ला जो मन्हां ऐें।”"
REV_022_008,"हांऊँ से ई यहून्ना आ, जो ये गल्ला सुणहां, होर देख्हा था। होर जेबे मैं ये गल्ला सुणी होर देखी, ता हांऊँ अराधना करणे रे कठे तेस स्वर्गदूत रे पैरा मन्झ पई गया, जो मुंजो ये गल्ला दस्हा करहा था।"
REV_022_009,"होर तिन्हें मेरे किन्हें बोल्या, “देख, एह्ड़ा मत कर, सिर्फ परमेसरा री ही अराधना कर। क्यूंकि हांऊँ भी तेरे साहीं होर तुस्सा रे सभ विस्वासी भाई बैहणा साहीं आ; जो भविष्यवाणी करहे, होर एस कताबा मन्झ लिखिरी भविष्यवाणी री गल्ला मनणे वाले सभ लोका साहीं परमेसरा रा एक सेऊआदार आ।”"
REV_022_010,"तिन्हें मेरे किन्हें दबारा बोल्या, “एस कताबा मन्झ लिखिरी भविस्यवाणी री गल्ला जो लकोई किन्हें मत रख, क्यूंकि इन्हा गल्ला रा पूरा हूंणे रा टैम नेडे आई गईरा।"
REV_022_011,"होर इधी कठे जो लोक बुरे काम करहे, स्यों बुरे काम करदे रहे; होर जो नीच काम करहे, स्यों नीच काम करदे रहे। होर जो धर्मी आ, से धार्मिकता रे काम करदा रहे; होर जो पवित्र आ, से पवित्र बणा रहे।”"
REV_022_012,"तेबे प्रभु यीसूए बोल्या, हांऊँ जल्दी आऊणें वाल्आ आ! होर हर लोका जो तिन्हारे कामा रे मताबक इनाम देणे रे कठे या सजा देणे रे कठे आई करहा।"
REV_022_013,“हांऊँ अल्फा होर ओमेगा यानि सुर्हूआत होर अंत होर पैहला होर आखरी भी हांऊँ ई आं।”
REV_022_014,"धन्य ऐें स्यों, जो आपणे कपड़े धोई लैंहां ऐें, क्यूंकि तिन्हा जो दुराजे ले हुई किन्हें सैहरा मन्झ दाखल हूंणे रा हक मिलणा। होर तिन्हा जो जिन्दगी देणे वाले डाला ले फल खाणे रा भी हक मिलणा।"
REV_022_015,"पर कुत्ते साहीं अपवित्र लोक, होर जादू टोणा करणे वाले, होर व्यभिचार करणे वाले, होर हत्या करणे वाले लोक, होर मूर्तिया री अराधना करणे वाले लोक, होर हरेक लोक जो झूठ बोलणा पसंद करहे, तिन्हा सभिया एस सैहरा ले बाहर रैहणां।"
REV_022_016,"“मैं यीसू आ, होर मैं आपणे स्वर्गदूत इधी कठे भेजे कि, स्यों तुस्सा सभी जो कलीसिया रे लोका रे कठे ये गल्ला बोली सके। हांऊँ राजा दाऊदा रा बंस आ, होर हांऊँ तेज चमकणे वाल्आ भ्यागा रा तारा आ।”"
REV_022_017,"होर परमेसर री आत्मा, होर छेलु री नौंईं लाड़ी यीसू किन्हें बोल्हा ई कि, “आऊआ!” होर जो भी इन्हा गल्ला जो सुणी करहा से भी बोले कि, “आऊआ!” होर जो सोखा हो, से आये, होर जिन्दगी देणे रा पाणी मुफ्ता मन्झ पीये।"
REV_022_018,"हांऊँ यहून्ना चेतावनी देहां कि हर एक जो एस कताबा मन्झ लिखिरी भविस्यवाणी री गल्ला सुणहां, अगर तुस्सा मन्झ ले कोई माह्णुं एस कताबा मन्झ लिखिरी गल्ला मन्झ कुछ बढ़ाए, ता परमेसरा भी एस कताबा मन्झ लिखिरी विपत्तिया जो देई किन्हें तुस्सा री सजा बढ़ाणी।"
REV_022_019,"होर अगर तुस्सा मन्झ ले कोई एस भविस्यवाणी री कताबा मन्झ लिखिरी गल्ला मन्झा ले कुछ काढी दे, ता परमेसरा तेस जो एस कताबा मन्झ लिखिरी आसिसा नी देणी; यानि पवित्र सैहरा मन्झा दाखल हूंणे रा हक नी देणा, होर जिन्दगी देणे वाले डाला ले फल खाणे रा भी हक नी देणा।"
REV_022_020,"यीसू ही इन्हा गल्ला री गुआही देहां कि यूयाँ ऐें गल्ला सच्ची। से ये बोल्हा कि, “हां, हांऊँ जल्दी आऊणें वाल्आ आ!” तेबे मैं यहून्ने जबाब दितेया, आमीन, हे प्रभु यीसू आ!"
REV_022_021,हांऊँ प्रार्थना करहा कि प्रभु यीसू सभ परमेसरा रे पवित्र लोका जो आपणा अनुग्रह देंदा रहे। आमीन।